title: Björn Engström

text: Engström toimi Centralskogssällskapetin palveluksessa kamreerina.


title: Kapeenkoski

text: Kapeenkoski on Äänekosken ja Laukaan rajalla sijaitseva koski Kymijoen vesistössä. Tämän ohella nimi Kapeenkoski on vakiintunut tarkoittamaan myös viereistä Kapeenniemeä ja sitä ympäröivää puolitoista kilometriä pitkää vesialuetta, johon kuuluu kolme muutakin koskea: Makasiinikoski, Luijankoski ja Kärmekoski. Lisäksi Kapeenkoski on nimenä Kapeenniemen viereisellä sululla, joka on osa Keiteleen kanavaa. Koskilla on mahdollista harrastaa kalastusta, melontaa ja koskenlaskua. Aluekokonaisuuden pinta-ala on noin 22 hehtaaria. Alue kuuluu Natura 2000 -ohjelmaan osana Vatianjärven-Saraveden -kohdetta (F 109 00104) ja kosket on suojeltu koskiensuojelulailla.


title: Kapeenkoski

text: Kapeenniemi ja sen jatkeena oleva Luijanharju ovat osa viimeisen jääkauden synnyttämää harjumuodostumaa, joka alkaa Laukaan Nurmijärveltä ja päättyy vasta Pyhäjärven rantaan Saarijärven rajalla. Luijan- ja Kapeenkosket syntyivät Muinais-Päijänteen vedenpinnan laskun seurauksena noin 5 800 vuotta sitten.


title: Kapeenkoski

text: Kapeenkoski sijaitsee Viitasaaren ja Saarijärven reittien yhtymäkohdan eli Kuhnamojärven luusuassa, joten veden laatu on yhdistelmä Viitasaaren reitin erinomaista ja Saarijärven reitin tyydyttävää vedenlaatua. Kapeenkoskesta vedet laskevat Vatianjärveen. Äänekosken puunjalosteollisuuden Kuhnamoon päästämät jätevedet pilasivat alueen veden laatua vielä 1980-luvulla, mutta puhdistamojen ansioista vesi on käyttökelpoisuudeltaan jo tyydyttävää. Putouskorkeutta koskissa on yhteensä noin kolme metriä, josta Luijankosken osuus on 1,5 metriä ja Kapeenkosken osuus 1,0 metriä. Keskivirtaama on 83 m³/s.


title: Kapeenkoski

text: Alueen eläimistöstä voidaan mainita liito-orava ja saukko. Myös ilves, hirvi ja valkohäntäpeura näyttäytyvät Kapeenniemellä aika ajoin. Koska vesialue on sulana läpi vuoden, se on muuttavien ja talvehtivien vesilintujen suosiossa. Talvisin alueella elelee toistakymmentä koskikaraa. Harjus sekä erittäin uhanalaiseksi luokiteltu järvitaimen lisääntyvät alueen virtapaikoissa.


title: Kapeenkoski

text: Alueen metsät ovat pääosin kuivahkon kankaan manniköitä. Myös kanervatyypin kuivaa kangasta on runsaasti. Alueella on paljon vanhaa puustoa, pienialaisia lehtolaikkuja ja luhtakasvillisuutta sekä pieni rämekorpi. Lajeista voidaan mainita lehtokuusama, mustakonnanmarja, lehto-orvokki ja rantakukka.


title: Kapeenkoski

text: Kapeen alueen maisemallinen viehättävyys syntyy moni-ilmeisen harjun ja viereisten koskien yhdistelmästä. Kapeenniemen muodostava Luijanharju on pääosin hiekkamoreenia, lakialue sisältää puhdasta soraa. Supat elävöittävät harjuselänteen sivuja. Luijanharjun länsiosassa, Kapeenniemen ulkopuolella, oli aikoinaan Suomen suurimmaksi supaksi mainittu Ristinhauta, mutta soranotto on tämän nähtävyyden jo tuhonnut.


title: Kapeenkoski

text: Kapeenkosken kulttuurihistoriallisella alueella tarkoitetaan Kapeenkosken, Luijankosken ja Luijanharjun muodostamaa kokonaisuutta. Alue käsittää useita kulttuurihistoriallisia kerrostumia. Alueen sijainti vesireittien yhtymäkohdassa on ollut otollinen ihmistoiminnalle. Vanhimmat kaivauslöydöt ovat mahdollisesti 7 000 vuoden takaa. Suurin osa löydöistä on kampakeraamiselta kaudelta. Kapeenniemen eteläkärki Myllyniemi on esihistoriallinen asuinpaikka, samoin kanava-alue.


title: Kapeenkoski

text: Eräkaudella alue oli erämiesten todennäköinen kokoontumispaikka. 1700- ja 1800-lukujen vaihteessa alueen eteläpuolitse kulki Kuopio-Vaasa-tien yli 200 metriä pitkä silta. Nykyään kantatie 69 ja Pörrinsalmen silta sivuaa aluetta pohjoisen puolella. Keiteleen kanavan vesitie puolestaan on muuttanut Kapeenniemen saareksi.


title: Kapeenkoski

text: Kapeenkosken alue oli merkittävä keskus uskonnollisessa mielessä jo pakanuuden ajoista alkaen. Alueella on useita historiallisesti arvokkaita kohteita kuten Honkaristi, Ristinkivi, Suntit, Lahkonmylly ja Aittakylä. Vastaavanlaisia kulttuurikohteiden keskittymiä on Keski-Suomessa ja yleensä Suomessa aika vähän. Professori Seppo Suvanto luonnehti alueen arvoa vuonna 1990 seuraavasti:


title: Kapeenkoski

text: Kapeenkoski oli pakanuuden ajan palvontapaikka, josta se sujuvasti muutettiin kristillisten jumalanpalvelusten pitopaikaksi. Paikalla on pidetty kesäisin jumalanpalveluksia jo 1400-luvulla. Kansantarinan mukaan Kapeenkokella olisi sijainnut vakituinen jumalanpalveluspaikka ja kirkko 1500-luvun jälkipuoliskolla. Perinteen kunnioittamiseksi Makasiinikosken viereen on pystytetty suuri Honkaristi, jonka äärellä vielä nykyäänkin pidetään kesäisiä kirkonmenoja.


title: Kapeenkoski

text: Honkaristin vieressä on kivi, johon on hakattu muinaissuomalaista varausmerkkiä muistuttava risti. Ristinkiven alkuperä on hämärän peitossa. Kiven kohdalla on kerrottu olleen kirkko tai muu jumalanpalveluspaikka. Kaivauksissa paikalta on löydetty kotarakennuksen jäänteitä. Kansan keskuudessa kiveä on sanottu ”Sunnin Jaarikan kiveksi”. Sitä on pidetty hyvän haltijan kivenä ja onnen tuojana.


title: Kapeenkoski

text: Laukaan 1750-luvun alun pitäjänkarttaan on merkitty vanha uhripaikka, joka jää sulun länsipuolelle. Sen on oletettu olleen pakanuudenaikainen, laajan erämaa-alueen palvontakeskus. Lähistöllä on uhrilähde ja pirunpelto. Uhripaikan sijaintia on selitetty niin, että erämiehet ovat joutuneet hinaamaan veneitään Kapeenkosken ohi ja siten jalkautumaan vaikuttavassa luontokohteessa, jonka he ovat kokeneet pyhänä.


title: Kapeenkoski

text:
Nimi Sunnin Jaarikka liittyy myös suntteihin, joiksi on kutsuttu veneenvetoa helpottaneita kahta kaivantoa. Veneenvetotie on merkitty jo 1700-luvun pitäjäkarttaan. Se kulki sunttien lisäksi Kaivantolammen kautta ja on toiminut kosket ohittavana veneenvetotienä Vatianjärven ja Kuhnamon välillä. Telatie palveli kauppatienä ja oli aikoinaan osa pohjoisen Laukaan kirkkotietä. Sitä käytettiin vielä 1900-luvun alkupuolella. Yläsuntti ja Kaivantolampi jäivät Kapeenkosken sulkua rakennettaessa kanavatyömaan alle.
Kapeenkosken rannalla sijaitsevasta kotitarvemyllystä löytyy ensimmäinen maininta historiankirjoissa vuodelta 1786, mutta alkuperäinen rakennusvuosi ei ole tiedossa. Vuonna 1880 se muutettiin vesiratasmyllyksi, mutta jauhaminen päättyi jo 1900-luvulle tultaessa. Erinäisten vaiheiden jälkeen mylly kuten koko Kapeenniemi siirtyivät vuonna 1910 A. Ahlström Oy:n omistukseen 92 vuodeksi. Nykyään mylly on hyväkuntoinen ja sitä käytetään muun muassa ruokailutilana elämysmatkailussa.


title: Kapeenkoski

text: Lahkomylly on osa Myllyniemessä sijaitsevaa Aittakylää. Museokylä syntyi 1920-luvulla, jolloin vuorineuvos Anders Kramer siirsi sinne seudun vanhoja rakennuksia tarkoituksena tehdä Myllyniemestä matsästyksen ja kalastuksen tukikohta johtamansa Karhula Oy:n johtokunnalle. Jokaiselle johtokunnan jäsenelle varattiin oma nimikkoaitta.


title: Kapeenkoski

text: Myllyniemi toimi Kramerin aikana kesäisten juhlien näyttämönä, myöhemmin se oli suosittu matka- ja retkikohde sekä juhannusjuhlien ja tukkilaiskisojen pitopaikka. Ensimmäiset tukkilaiskisat Kapeenkoskella järjestettiin heinäkuussa 1953. Myöhemmin paikka toimi A. Ahlström Oy:n Pumpputehtaan työntekijöiden lomapaikkana, jossa nähtiin myös korkea-arvoisia vieraita Urho Kekkosesta alkaen. Osa rakennuksista on edelleen käytössä, nyt matkailun tarpeisiin kunnostettuna.


title: Kapeenkoski

text: Akateemikko Kustaa Vilkuna luonnehti Aittakylää vuonna 1964 seuraavasti:


title: Kapeenkoski

text: Viihdetaiteilija Reino Helismaa vietti nuoruusvuosiaan Koivistonkylällä ja liikkui lapsuudessaan Kapeenkosken maisemissa tukkien uittoa katselemassa. Hänen muistoaan vaalitaan Kapeenkoskella virran rantoja kiertelevän Repenpolun muodossa.


title: Kapeenkoski

text:
Kalastus on ollut eräkaudella merkittävä elinkeino. Vielä myöhemminkin kosket olivat tärkeitä omistajilleen. Yleensä kosket olivat rälssitilojen omistuksessa, mutta Luijan- ja Kapeenkoskissa sai kalastaa vapaasti. Luijankoskessa oli lohipatojen jäänteitä vielä 1920-luvulla. Urheilukalastuskin rantautui alueelle, sillä Anders Kramer oli kova kalamies ja soudatutti itseään Kapeen virroissa paikallisilla asukkailla. Vähitellen Äänekosken metsäteollisuus tuhosi alapuolisen vesialueensa kalakannat, jotka elpyivät puhdistustoimien ansiosta vasta 1990-luvun alkupuolella.
Kapeenkosket on perattu aikoinaan uittoa varten, kuten suurin osa Suomen virtavesistä. 1840-luvulla tehdyissä mittavissa perkauksissa muun muassa Kuhnamon pinta laski metrin verran. 1800- ja 1900-lukujen vaihteessa Kapeenkosken kautta uitettiin noin 600 000 tukkia vuosittain. Anders Kramerin aikana Luijankosken törmälle rakennettiin uittoyhtiön talo, jota kansa rupesi kutsumaan Pytingiksi. Vaikka talo on jo purettu, sen pihapiiriä kutsutaan edelleen tällä nimellä.


title: Kapeenkoski

text: Irtouitto loppui 1960-luvun alussa. Keiteleen kanavan rakentamista perusteltiin erityisesti puun nippu-uitolla, mutta uittoa ehdittiin suorittaa kanavassa alle kymmenen vuotta, kunnes sekin kannattamattomana vuonna 2002 loppui.


title: Kapeenkoski

text: Eränkävijät ovat jättäneet muistonsa alueen paikannimiin. Luijankoski on hauholainen nimi ja peräisin Luijanen -nimisestä järvestä. Kuhnamo, Pörrinvirta ja Kapeenkoski saattavat olla muinaislempääläisiä eli hyvin vanhoja nimiä. Kustaa Vilkunan mukaan nimi Kapeenkoski ulottuu muinaisaikaan kauas vakinaisen asutuksen taakse. Kysessä ei ole kirjakielen ”Kapeakoski” vaan ”Kapeelle kuulunut koski”. Kave oli pakanuuden aikainen mytologinen olento. Vanhoissa kalevalaisissa runoissa Kave oli Väinämöisen isä. Mikael Agricolan pakanallisten jumalien luettelossa Kapeet olivat haltiaolentoja, jotka kavensivat kuun.


title: Kapeenkoski

text: A.Ahlström Oy:n suunniteltua hakkuita Kapeenniemessä 1990-luvun lopulla alueen kunnat Äänekoski, Suolahti, Sumiainen ja Konnevesi halusivat säilyttää Kapeenkosken alueen virkistyskäytössä ja hankkivat koko alueen omistukseensa, Aittakylä mukaan lukien. Näin syntyi kuntien yhteisesti omistama virkistys-, koskikalastus- sekä luonnon- ja maisemansuojelualue, jonka palveluvarustusta on kehitetty voimakkaasti. Vesialue kuuluu kahdelle koskitilalle, jotka ovat muodostaneet Kapeen koskikalastuskunnan. Vesialueiden suurimmat omistajat ovat Metsä Board ja kunnat, minkä lisäksi pieni osuus on yksityisten maanomistajien hallussa.


title: Kapeenkoski

text: Kapeenkosken alueen monipuolinen polkuverkosto soveltuu mainiosti pienimuotoiseen luontoretkeilyyn. Alueella on hyvät opasteet, toimiva jätehuolto kuivakäymälöineen ja laavuja, nuotio-, teltta- ja näköalapaikkoja. Aluetta kehitetään siten, etteivät maisema- tai luonnonsuojelutavoitteet vaarannu. Virkistyskäyttäjiä palvelevat Luijan laavu ja Pytingin tulipaikat sekä rantatörmään rakennetut kävelysillat. Kattilan ja Laanin laavut ovat kalastajien käyttössä. Alue on vapaa yleiselle virkistyskäytölle lukuun ottamatta Aittakylää, jota vuokrataan yksityistilaisuuksia varten. Alueella on sallittu vain huoltoajo. Pysäköintialue on Kapeenkosken sulun läheisyydessä ennen alueelle johtavaa jyhkeää honkaporttia.


title: Kapeenkoski

text: Osoituksena veden laadun paranemisesta Kapeenkoski on muuttunut likaviemäristä suosituksi kalastuspaikaksi, jossa viihtyvät ja lisääntyvät veden laadun suhteen vaateliaat lohikalatkin. Alue kuuluu Leppäveden kalastusalueeseen. Kapeenkosken koskikalastuksen avajaiset pidettiin juhannusaattona 1994. Kalastuksen kehittäminen tapahtuu ympäristön ehdoilla. Kapeen alue kuuluu Villi Taimen -kalastuskohteisiin, joissa pyritään suojelemaan luontaisia taimenkantoja. Alueella saa kalastaa vain väkäsettömillä yksikoukkuisilla vieheillä. Rasvaevälliset taimenet on vapautettava. Kapeenkoski on noussut yhdeksi maineikkaimmista Suomen taimenkoskista ja se on Kuusaankosken ohella Päijänteen taimenen merkittävin pysähdys- ja lisääntymisalue.


title: Kapeenkoski

text: Kapeenkoskella tehtiin kalataloudellinen kunnostus 2000-luvun alkupuolella. Kunnostuksella kosket palautettiin lähemmäs luonnontilaa ja näin parannettiin kalaston elinmahdollisuuksia. Makasiinikoski ja Kärmekoski syntyivät kunnostuksen yhteydessä.


title: Kapeenkoski

text: Lupakalastusalueeseen kuuluvat Makasiini-, Luijan- ja Kärmekosket. Itse Kapeenkosken kalastus on vuokrattavissa osana Aittakylän palveluja. Kosket ovat tunnettuja suurista, jopa 70-senttisistä taimenistaan. Kapeenkoskella on käytössä tiettävästi Euroopan ainoat McKenzie Drift Boat -jokikalastusveneet. Alueella käy vuosittain lähes 2000 kalastajaa Suomesta ja ulkomailta. Perhokalastus Kapeenkoskella on parhaimmillaan sumukorentoaikoihin maaliskuussa sekä loppupuolella kesää heinäkuusta lokakuuhun, kun tulvavedet ovat laskeneet. Koskella saa kalastaa läpi vuoden, rajoitetusti myös taimenen rauhoitusaikana oppaan seurassa.


title: Kapeenkoski

text: Kapeenkoski toimii elämysmatkailun paikallisena keskuksena. Omistuksen siirryttyä kunnille matkailupalvelujen kehittäminen katsottiin tärkeäksi. Rantaosayleiskaavassa Kapeenniemen alue on varattu matkailupalvelujen alueeksi, jossa kohteen maisemallinen ja kulttuurihistoriallinen arvo on säilytettävä. Kapeenkosken mylly ja aittakylä on suojeltu maakuntakaavalla maakunnallisesti arvokkaana rakennettuna kulttuuriympäristönä.


title: Kapeenkoski

text: Vuonna 2004 Aittakylän lähistölle siirrettiin Äänekoski -yhtiön vanha hirsinen metsäkämppä Konginkankaalta matkailupalvelujen tukikohdaksi eli Kapeen Kievariksi. Rantaan on rakennettu savusauna ja venelaituri, joka palvelee myös kanavareitin veneilijöitä.


title: Suomen Saksan-instituutti

text: Suomen Saksan-instituutti (; ) on Suomen kulttuurin, tieteen ja talouden foorumi saksankielisessä Euroopassa. Instituutti neuvoo ja verkottaa eri toimijoita sekä tarjoaa yhteistyökumppaneidensa kanssa monipuolista ohjelmaa kulttuurista kiinnostuneille.


title: Suomen Saksan-instituutti

text: Instituutin keskeinen tehtävä on luoda kohtaamisia suomen- ja saksankielisten ammattilaisten välille sekä tukea pitkäaikaista yhteistyötä ja saksalais-suomalaista dialogia. Instituutti työskentelee projektiluontoisesti taiteilijoiden ja tieteentekijöiden kanssa, joskin painopiste on uusien sisältöjen, toiminta-alueiden ja formaattien kehittelyssä yhdessä saksalaisten, itävaltalaisten, sveitsiläisten sekä suomalaisten kumppaneiden kanssa.


title: Suomen Saksan-instituutti

text: Vuonna 1994 perustettu instituutti on Suomen ensimmäinen saksankielisessä maassa sijaitseva kulttuuri-instituutti. Se on sekä Helsingissä pääkonttoriaan pitävän Suomen kulttuuri- ja tiedeinstituutit ry:n että EUNIC Berlinin eli Berliinin eurooppalaisten kulttuuri-instituuttien yhteisön jäsen. Instituutti toimii suomen kulttuurin, tieteen ja talouden foorumina saksankielisessä Euroopassa.


title: Suomen Saksan-instituutti

text: Instituutti tarjoaa yhdessä kumppaneidensa kanssa kulttuuriohjelmaa, joka esittelee suomalaisten kulttuuritapahtumien laajaa kirjoa. Tapahtumia on kaikkialla saksankielisessä Euroopassa, ja instituutti haluaa mahdollistaa erityisesti nuorten suomalaisten taiteilijoiden yhteistyöhankkeita saksankielisissä maissa.


title: Suomen Saksan-instituutti

text: Yhteistyössä suomalaisten ja saksankielisten tiedeorganisaatioiden, yliopistojen, korkeakoulujen ja tutkijaryhmien kanssa Suomen Saksan-instituutti järjestää eri tieteenalojen tapahtumia.


title: Suomen Saksan-instituutti

text: Tapahtumissa keskustellaan suomalaisesta talouselämästä kulloistenkin partnerien kanssa. Painopiste on luovassa taloudessa, taloustutkimuksessa ja innovaatioissa.


title: Suomen Saksan-instituutti

text: Suomen Saksan-instituutin yleisölle avoimessa kirjanurkkauksessa voi työskennellä, lueskella ja lainata kirjoja kotiin. Lainattavissa on kirjallisuutta saksaksi, suomeksi sekä ruotsiksi. Valikoimassa on kauno- ja tietokirjallisuutta, lasten- ja nuortenkirjallisuutta, sarjakuvia, runoja sekä sanoma- ja aikakausilehtiä. Lisäksi kirjanurkkauksessa on internetyhteys.


title: Suomen Saksan-instituutti

text: Instituutin opinto- ja harjoitteluneuvoja järjestää informaatiotilaisuuksia koulutusmessuilla ja korkeakouluissa. Opiskelijat, jotka haluavat suorittaa osan opinnoistaan tai harjoittelunsa Suomessa, saavat halutessaan instituutilta ajankohtaista tiedotusmateriaalia tai voivat varata neuvonta-ajan.


title: Suomen Saksan-instituutti

text: Instituutin kiertonäyttelyt esittelevät suomalaista kulttuuria, yhteiskuntaa ja historiaa. Instituutti tarjoaa näyttelyitä yhteistyökumppaneidensa käyttöön.


title: Tsukuba (1905)

text: Tsukuba () oli keisarillisen Japanin laivaston Tsukuba-luokan taisteluristeilijä. Alus valmistui vuonna 1907, ja se palveli ensimmäisessä maailmansodassa. Alus tuhoutui räjähdyksessä Yokosukanlahdella 14. tammikuuta 1917.


title: Tsukuba (1905)

text: Alus tilattiin vuonna 1904 Kuren laivastontelakalta. Sen köli laskettiin 14. tammikuuta 1905, ja alus laskettiin vesille vielä saman vuoden lopulla 26. joulukuuta. Alus otettiin palvelukseen 14. tammikuuta 1907.


title: Tsukuba (1905)

text: Hieman palvelukseen oton jälkeen alus lähti amiraali Goro Ijuinin johdolla Yhdysvaltoihin osallistuakseen Jamestownin maailmannäyttelyyn. Yhdysvalloista alus jatkoi matkaansa Britteinsaarille Portsmouthiin palaten Intian valtameren kautta Japaniin. Paluun jälkeen alus liitettiin osastoon, joka saattoi lokakuussa 1908 Yhdysvaltain laivastoa Japanin aluevesillä.


title: Tsukuba (1905)

text: Alus osallistui ensimmäisessä maailmansodassa Qingdaon taisteluun sekä lukuisiin eteläisen Tyynenmeren ja Intian valtameren operaatioihin osana ympärysvaltojen käyttöön luovutettua Japanin laivastoa. Alus osallistui 4. joulukuuta 1915 keisari Taisōn pitämään keisarillisen Japanin laivaston katselmukseen Yokohamassa, mihin osallistui kaikkiaan 124 alusta. Laivastokatselmus uusittiin Yokohamassa 25. lokakuuta 1916.


title: Tsukuba (1905)

text: "Tsukuba" räjähti 14. tammikuuta 1917 Yokosukan satamassa. Upotessaan alus vei mukanaan 305 miehistönjäsentä. Turman todettiin johtuneen ammusvaraston palosta. Hylky nostettiin ja sitä käytettiin laivaston ilmavoimien maalina. Alus poistettiin virallisesti alusluettelosta 1. syyskuuta 1917, ja se romutettiin vuonna 1918.


title: Rose Leslie

text: Rose Eleanor Arbuthnot-Leslie, lyhyemmin Rose Leslie, (s. 9. helmikuuta 1987 Aberdeen, Skotlanti) on skotlantilainen näyttelijä. Leslie näytteli Gwen Dawsonia "Downton Abbey" -televisiosarjan ensimmäisellä tuotantokaudella vuonna 2010, ja vuosina 2012–2014 hän näytteli Ygritteä televisiosarjassa "Game of Thrones".


title: Rose Leslie

text: Leslie kasvoi Lickleyheadin linnassa sukunsa tiluksilla lähellä Aberdeenia ennen kuin lähti Millfieldin kouluun Englantiin ja sitten opiskelemaan näyttelemistä London Academy of Music and Dramatic Artiin. Vuonna 2009 hänet palkittiin BAFTA Scotlandin uuden tulokkaan palkinnolla roolistaan televisioelokuvassa "New Town". Sen jälkeen seurasivat roolit "Downton Abbeyssä" ja "Game of Thronesissa". Loppuvuodesta 2013 Leslie valittiin näyttelemään brittiläisen "Utopia"-televisiosarjan toiselle tuotantokaudelle.


title: Rose Leslie

text: Leslie ja "Game of Thronesissa" näytellyt Kit Harington alkoivat seurustelemaan vuonna 2012. He ilmoittivat kihlautumisestaan syyskuussa 2017 "The Times" -aikakauslehden kautta. Pari meni naimisiin 23. kesäkuuta 2018.


title: Mosby

text: Mosby voi tarkoittaa:


title: Petri Tapio Mattson

text: Petri Tapio Mattson (s. Haapajärvellä 1973) on suomalainen viulisti, yhtyeenjohtaja ja viulunrakentaja.


title: Petri Tapio Mattson

text: Mattson on opiskellut Sibelius-Akatemiassa 1992-1999 opettajinaan Grazyna Gebert (moderni viulu), Kreeta-Maria Kentala ja Jaap Schröder (barokkiviulu), Timo Juntura (viola da gamba, kamarimusiikki), Rabbe Forsman ja Kati Hämäläinen (vanhan musiikin yhtyesoitto ja esittämiskäytännöt). Lisäksi hän on vuosina 1989-1996 osallistunut mestarikursseille opettajinaan mm. Gottfried Schneider, David Kim, Zoria Shikmurzajeva (moderni viulu), Sigiswald Kuijken, Charles Toet ja Konrad Hünteler (vanhan musiikin yhtyesoitto). Hänen 1999 suorittamansa diplomi (A-tutkinto) barokkiviulun soitossa oli ensimmäinen laatuaan Sibelius-Akatemiassa.


title: Petri Tapio Mattson

text: Mattson on vanhan musiikin yhtye Opus X:n perustaja, ja on toiminut sen taiteellisena johtajana vuosina 1995-2006 ja uudelleen vuodesta 2009 alkaen. Vuosina 1999-2005 hän toimi Kuudennen kerroksen orkesterin (nyk. Suomalainen barokkiorkesteri) konserttimestarina. Hän on esiintynyt myös Helsingin Barokkiorkesterin, Suomalais-virolaisen barokkiorkesterin, Tallinnan barokkiorkesterin, Lappeenrannan kaupunginorkesterin ja Haapaveden kamariorkesterin konserttimestarina ja sooloviulistina.


title: Petri Tapio Mattson

text: Viulun ja viola da gamban lisäksi Mattson on esiintynyt myös alttoviulun soittajana. Hän on levyttänyt Alba-, BIS-, Ondine-, Fuga-, Naxos-, Aeolus- ja La Bottega Discantica –levymerkeille. Hän on opiskellut viulunrakennusta haapavetisen viulunrakentajan Pekka Suihkosen opastuksella.


title: Parhaan naispääosan Bafta-palkinto

text: Parhaan naispääosan Bafta-palkinto on yksi palkinnoista, joita brittiläinen elokuva- ja televisioalan järjestö British Academy of Film and Television Arts jakaa vuosittain. Nykymuodossaan palkinto jaettiin ensimmäisen kerran vuonna 1968, sitä ennen vuosina 1952–1967 brittiläiset ja ulkomaalaiset näyttelijättäret palkittiin erillisissä kategorioissa.


title: Parhaan naispääosan Bafta-palkinto

text: Maggie Smith on voittanut palkinnon neljästi. Kolmesti palkinnon ovat voittaneet Anne Bancroft, Audrey Hepburn ja Simone Signoret. Kahdesti palkinnon ovat voittaneet Leslie Caron, Judi Dench, Jane Fonda, Katharine Hepburn, Shirley MacLaine, Patricia Neal, Rachel Roberts, Meryl Streep ja Emma Thompson.


title: Parhaan naispääosan Bafta-palkinto

text: 2 palkintoa


title: Parhaan naispääosan Bafta-palkinto

text: 3 palkintoa


title: Parhaan naispääosan Bafta-palkinto

text: 4 palkintoa


title: Parhaan naispääosan Bafta-palkinto

text: 2 ehdokkuutta


title: Parhaan naispääosan Bafta-palkinto

text: 3 ehdokkuutta


title: Parhaan naispääosan Bafta-palkinto

text: 4 ehdokkuutta


title: Parhaan naispääosan Bafta-palkinto

text: 5 ehdokkuutta


title: Parhaan naispääosan Bafta-palkinto

text: 6 ehdokkuutta


title: Parhaan naispääosan Bafta-palkinto

text: 7 ehdokkuutta


title: Parhaan naispääosan Bafta-palkinto

text: 11 ehdokkuutta


title: Karl Seitz

text: Karl Seitz (4. syyskuuta 1869 – 3. helmikuuta 1950) oli itävaltalainen sosiaalidemokraattinen poliitikko. Hän oli Itävallan ensimmäinen liittopresidentti 1919–1920. Presidenttiyden jälkeen Seitz toimi Wienin pormestarina 1923–1934.


title: Mustakallio

text: Mustakallio on suomenkielinen sukunimi:


title: Bebhionn

text: Bebhionn on yksi Saturnuksen lukuisista kuista. Se on yksi neljästä gallialaisryhmän kuusta. Sen löysivät Scott S. Sheppard, David C. Jewitt ja Jan T. Kleyna Subaru-teleskoopilla Mauna Keassa, Havaijiilla. Löydöksessä oli mukana myös Brian Marsden.


title: Bebhionn

text: Bebhionnia kutsuttiin aluksi nimellä S/2004 S11, mutta nimettiin myöhemmin kelttiläisessä mytologiassa olevan naisjättiläisen mukaan.


title: Kupari(I)kloridi

text: Kupari(I)kloridi eli kuprokloridi (CuCl) on epäorgaaninen Cu- ja kloridi-ionien muodostama ioniyhdiste. Yhdistettä käytetään muun muassa orgaanisen kemian synteeseissä.


title: Kupari(I)kloridi

text: Kupari(I)kloridi on puhtaana huoneenlämpötilassa kiinteää valkoista ainetta. Hapettumisen vuoksi se on usein kuitenkin väriltään vihertävää tai harmahtavaa. Sen alkeiskoppi muistuttaa timantin rakennetta ja jokainen kupari(I)-ioni on neljän kloridi-ionin ympäröimä ja jokainen kloridi-ioni on sitoutunut neljään kupari(I)-ioniin. Näin muodostuu polymeerirakenne, jonka vuoksi yhdiste on käytännöllisesti katsoen liukenematon veteen. Kuumassa vedessä se hajoaa kupari(I)oksidiksi. Kupari(I)kloridi liukenee kuitenkin kloridi-liuoksiin muodostaen klorokupraatti(I)komplekseja, kuten [CuCl], [CuCl] ja [CuCl]. Nämä klorokupraatti(I)kompleksit kykenevät sitomaan hiilimonoksidia, muodostaen karbonyylikomplekseja. Se muodostaa vesiliukoisia komplekseja myös ammoniakin, amiinien, nitriilien sekä tiosulfaatti- ja syanidi-ionien kanssa.


title: Kupari(I)kloridi

text: Tyypillisesti kupari(I)kloridia valmistetaan alkuaineistaan kuparista ja kloorista. Reaktio suoritetaan tyypillisesti 450–900 °C:n lämpötilassa. Puhtainta tuotetta saadaan käyttämällä korkeita lämpötiloja, usein noin 700–900 °C. Kun reaktio on käynnistynyt, se on hyvin eksoterminen ja vaatii jäähdytystä.


title: Kupari(I)kloridi

text: Muita tapoja valmistaa yhdistettä ovat kuparikloridin ja kuparimetallin kuumentaminen suolahappoliuoksessa tai kuparikloridin tai kuparisulfaatin pelkistys kloridi-ionien läsnä ollessa. Pelkistimenä voidaan käyttää sinkkiä, sulfiitteja, hydratsiinia, hydroksyyliamiinia tai fosforihapoketta.


title: Kupari(I)kloridi

text: Tärkein kupari(I)kloridin käyttökohde on kupariyhdisteiden kuten kupari(I)oksidin ja kuparioksikloridin valmistaminen. Muita käyttökohteita ovat katalyyttinä toimiminen ftalosyaniinivärien, silikonipolymeerien, akryylinitriilin ja dialkyylikarbonaattien valmistuksessa ja hiilimonoksidin sidonta. Yksi käytetyimpiä reaktioita on Sandmeyer-reaktio, jossa kupari(I)kloridi reagoi aryylidiatsoniumsuolan kanssa muodostaen aryyliklorideja.


title: Verapamiili

text: Verapamiili on sydänselektiivinen kalsiumkanavan salpaaja. Sitä käytetään rasitusrintakivun hoitoon sekä supraventikulaarisen takykardian hoitoon ja eteisvärinä- ja eteislepatuspotilailla hidastamaan kammiovastetta. Vasta-aiheita ovat mm. hypotensio, sydämen vajaatoiminta ja yliherkkyys vaikuttavalle aineelle tai apuaineelle. Käyttöaiheena on myös lievä tai keskivaikea verenpainetauti, mutta verisuoniselektiiviset salpaajat ovat korvanneet käytännössä kokonaan verapamiilin tässä käyttöaiheessa.


Suomi yleisurheilun Euroopan-mestaruuskilpailuissa 2002 käsittelee Suomen joukkuetta yleisurheilun Euroopan-mestaruuskilpailuissa Münchenissä 2002.


title: Suomi yleisurheilun Euroopan-mestaruuskilpailuissa 2002

text: Suomen Urheiluliiton hallitus valitsi pääosan Suomen joukkueesta vuoden 2002 Kalevan kisojen jälkeen 21. heinäkuuta. Myöhemmin joukkuetta vielä täydennettiin muutamalla urheilijalla. Lopullinen joukkue koostui 32 miehestä ja 17 naisesta, joiden lisäksi valittiin vielä viisi kotimaahan jäänyttä varaedustajaa. Kisoista pois jäi korkeushypyn Euroopan tilastossa kolmantena SE-tuloksella 231 ollut Toni Huikuri, jonka kilpailemisen esti nilkkavamma.


text: SUL:n virallinen menestystavoite kisoissa oli 2 mitalin ja 8 pistesijan saavuttaminen. Ennen kisoja Euroopan tilastoissa kymmenen parhaan joukossa olivat seuraavat urheilijat (sijoitus): kuulantyönnössä Arsi Harju (4.) ja Ville Tiisanoja (5.), moukarinheitossa Olli-Pekka Karjalainen (7.), kymmenottelussa Jaakko Ojaniemi (8.), moukarinheitossa Sini Pöyry (8.), keihäänheitossa Taina Kolkkala (9.) sekä kiekonheitossa Timo Tompuri (10.). Näiden lisäksi menestystä odotettiin kokeneilta arvokisamenestyjiltä Aki Parviaiselta ja Mikaela Ingbergiltä.


text: Lopulta Suomen menestys kisoissa ylitti tavoitteen, kun joukkue saavutti 3 mitalia ja 8 pistesijaa. Mitalitilastossa Suomen sijoitus oli 11. Yllätyksenä Janne Holmén voitti Euroopan-mestaruuden maratonilla kilpailujen viimeisenä päivänä. Hän johti kilpailua alusta loppuun ja oli lopulta ylivoimainen voittaja ennätysajallaan 2.12.14. Myös toinen Suomen mitali oli yllättävä, kun Heli Koivula ylsi kolmiloikassa hopeatilalle. Hän oli varmistanut pääsyn loppukilpailuun vasta kolmannella karsintahypyllä, kun kaksi ensimmäistä hyppyä olivat olleet yliastuttuja. Kolmannen mitalin Suomelle toi Mikaela Ingberg, joka heitti loppukilpailussa pronssimitalin arvoisesti.


text: Pistesijoille yltäneistä suomalaisista yllättävin oli 100 metrin loppukilpailussa viidenneksi sijoittunut Markus Pöyhönen, jonka sijoitus myöhemmin parani neljänneksi, kun kilpailun voittaneen Dwain Chambersin tulokset mitätöitiin dopingrikkeen vuoksi. Onnistujia olivat myös ennätyspisteillään 8192 kymmenottelussa viidenneksi sijoittunut Jaakko Ojaniemi sekä saman sijan naisten moukarinheitossa saavuttanut Sini Pöyry. Kuulantyönnössä suomalaiset eivät mitaleille yltäneet, kun Arsi Harju sijoittui neljänneksi ja Ville Tiisanoja kuudenneksi. Harju jäi pronssisijasta 11 senttiä. Sekä miesten että naisten keihäsfinaalissa kilpaili kolme suomalaisheittäjää, mutta miesten finaalissa yksikään suomalainen ei päässyt yli 80 metrin. Myös Olli-Pekka Karjalaiselta odotettiin moukarinheiton finaalissa kahdeksatta sijaa parempaa.


text: Naisten seiväshypyssä Paulina Sigg hyppäsi uuden SE-tuloksen 415, mikä ei kuitenkaan riittänyt finaalipaikkaan.


title: Frithjof Ulleberg

text: Frithjof Melchior Blumer Ulleberg (10. syyskuuta 1911 Oslo – 31. tammikuuta 1993 Oslo) oli norjalainen jalkapalloilija. Hän kilpaili vuoden 1936 kesäolympialaisissa Berliinissä ja kuului siellä lajissa pronssia saaneeseen miesten joukkueeseen.


title: Timo Mustakallio

text: Timo Heikki Juhani Mustakallio (14. lokakuuta 1929 Viiala – 20. marraskuuta 1984 Helsinki) oli suomalainen oopperalaulaja (tenori). Hän työskenteli vuosina 1965–1976 ulkomailla, ensin kiinnitettynä Düsseldorfin oopperaan jolloin hän otti ystävänsä Martti Talvelan ehdotuksesta käyttöön Euroopan kielille paremmin taipuvan Timo Callio -taiteilijanimen, sitten Stuttgartiin Baden-Württembergin valtionoopperaan. Mustakallio esiintyi etenkin 1960-luvun lopulla ja 1970-luvun alussa johtavissa tenorirooleissa vierailijana Saksan ja Euroopan johtavissa oopperataloissa kuten Barcelonan "Liceu", Milanon "Scala" tai Pariisin "Grand Opéra".


title: Timo Mustakallio

text: Mustakallio perusti vuonna 1974 Timo Mustakallio -laulukilpailun tukemaan ja opastamaan nuoria oopperataiteilijoita. Nykyään kilpailu järjestetään Savonlinnan Oopperajuhlien ja vuonna 1985 perustetun Timo Mustakallion säätiön yhteistyössä oopperajuhlien yhteydessä nuorille oopperalaulajille. Vuonna 1979 Mustakallio astui Martti Talvelan seuraajaksi oopperajuhlien taiteellisen toimikunnan puheenjohtajana, ja vuosina 1981–1984 hän oli oopperajuhlien johtaja. Vuoden 1984 alussa Mustakalliolla todettiin aggressiivinen syöpäkasvain, johon hän menehtyi jo saman vuoden marraskuussa.


title: Timo Mustakallio

text: Timo Mustakallion elämästä ja Suomessa laajalti tuntemattomaksi jääneestä karriääristä kertova kirja sisältäen näyte-CD:n on julkistettu 14.7.2017 Savonlinnassa hänen nimeänsä kantavan laulukilpailun alla. Vähälukuisista äänitallenteista voinee mainita Italian yleisradio RAI:n ja Teatro alla Scalan ensemblen studioäänitykset Richard Wagnerin oopperasta "Parsifal" sekä Richard Straussin oopperasta "Elektra", joita saattaa löytää kansainvälisiltä kauppapaikoilta. Timo Mustakallio esiintyi myös Helsingin jäähallissa 30.5.1970 Giuseppe Verdin oopperassa Aida, sen tenori-pääroolissa "Radamès".


title: Timo Mustakallio

text: Lampila, Hannu-Ilari; Savolainen, Pentti: "Timo Mustakallio – tuntematon sankaritenori", 2017, ISBN 9-789529-390595


title: Caranx

text: Caranx on piikkimakrillien heimoon ("Carangidae") kuuluva ahvenkalasuku, josta tunnetaan kahdeksantoista lajia:


title: New York Stadium

text: New York Stadium on Rotherhamissa, South Yorkshiressa, Englannissa sijaitseva jalkapallostadion. Se avattiin heinäkuussa 2012, ja se toimii Rotherham Unitedin kotistadionina.


title: New York Stadium

text: Stadionin rakentaminen alkoi heinäkuussa 2011. Avausotteluna pelattiin ystävyysottelu Rotherham Unitedin ja Barnsley FC:n välillä 21. heinäkuuta 2012. Ensimmäinen liigaottelu stadionilla oli 18. elokuuta 2012 pelattu Rotherham Unitedin ja Burton Albionin välinen Kakkosliigan ottelu, jota seurasi 11 441 katsojaa. Stadionille mahtuu 12 000 katsojaa. Sen rakentaminen maksoi noin 20 miljoonaa puntaa.


title: Ikoma (1906)

text: Ikoma () oli keisarillisen Japanin laivaston Tsukuba-luokan taisteluristeilijä. Alus valmistui vuonna 1908 ja se palveli ensimmäisessä maailmansodassa. Alus romutettiin 20. syyskuuta 1923.


title: Ikoma (1906)

text: Alus tilattiin vuonna 1904 Kuren laivastontelakalta. Sen köli laskettiin 15. maaliskuuta 1906, ja alus laskettiin vesille 9. huhtikuuta 1906. Alus otettiin palvelukseen 24. maaliskuuta 1908.


title: Ikoma (1906)

text: Hieman palvelukseen oton jälkeen alus liitettiin osastoon, joka saattoi lokakuussa 1908 Yhdysvaltain laivastoa Japanin aluevesillä. "Ikoma" vieraili Argentiinassa osallistuen maan satavuotisjuhlallisuuksiin. Buenos Airesista se jatkoi matkaansa ylittäen Atlantin vieraillen Lontoossa sekä muissa Euroopan kaupungeissa ennen paluuta Intian valtameren ylittäen Japaniin.


title: Ikoma (1906)

text: Alus osallistui ensimmäisessä maailmansodassa Qingdaon taisteluun sekä lukuisiin eteläisen Tyynenmeren ja Intian valtameren operaatioihin osana ympärysvaltojen käyttöön luovutettua Japanin laivastoa. Alus oli sijoitettuna Hong Kongiin, Singaporeen ja Australian Townsvilleen 1. marraskuuta 1914 – 17. tammikuuta 1915.


title: Ikoma (1906)

text: "Ikoma" myytiin 20. syyskuuta 1923 romutettavaksi Mitsubishille osana Washingtonin laivastosopimukseen liittyviä sitoumuksia.


Suomi yleisurheilun Euroopan-mestaruuskilpailuissa 1978 käsittelee Suomen joukkuetta yleisurheilun Euroopan-mestaruuskilpailuissa Prahassa 1978.


title: Suomi yleisurheilun Euroopan-mestaruuskilpailuissa 1978

text: Alun perin Suomen Urheiluliitto ilmoitti kilpailuihin 30 miestä ja 6 naista, mutta loukkaantumisten vuoksi kotimaahan jäivät juoksijat Lasse Virén ja Esa Tikkanen sekä moukarinheittäjä Hannu Polvi. Heistä etenkin Virénillä ja keväällä 1978 Bostonin maratonilla kolmanneksi sijoittuneella Tikkasella uumoiltiin olleen hyvät menestymismahdollisuudet Prahassa. Kilpailupaikalle matkustaneista potentiaalisia mitaliehdokkaita olivat kevään sisäratojen EM-kisoissa mestaruuksiin yltäneet Reijo Ståhlberg ja Markku Taskinen, vuoden mittaisesta dopingpannasta vapautunut Markku Tuokko sekä tasaista kuntoa osoittaneet Martti Vainio ja Antti Kalliomäki. Tilastotulosten perusteella myös kävelijä Reima Salosella oli mahdollisuudet mitaleille. SUL:n tavoite kilpailuihin oli 5-6 mitalin saavuttaminen.


text: Suomen joukkue pääsi tavoitteeseensa, kun mitalisaaliina Prahasta oli yksi kulta, kaksi hopeaa ja kolme pronssia. Näillä mitaleilla Suomen sijoitus kisojen mitalitaulukossa oli seitsemäs. Euroopan-mestaruuteen suomalaisista ylsi Martti Vainio kilpailuiden ensimmäisenä päivänä juostussa kovavauhtisessa 10 000 metrin kilpailussa. Vainion voittoaika 27.31,0 (sähköaika 27.30,99) on edelleen vuonna 2013 sekä Suomen ennätys että EM-kisaennätys.


text: Yllättävin suomalaismitalisti oli seiväshyppääjä Rauli Pudas, jonka pronssimitalin tuoneessa hypyssä oli onnea mukana riman pysyessä kannattimilla voimakkaasta vartalokosketuksesta huolimatta. Myös estejuoksija Ismo Toukosen pronssijuoksussa oli dramatiikkaa, kun hän ja lopulta neljänneksi sijoittunut Länsi-Saksan Michael Karst kiersivät sääntöjen vastaisesti yhden kuivaesteen puolalaisjuoksijan kaatumisesta seuranneen ruuhkan vuoksi. Toukosta tai Karstia ei siis kuitenkaan rankaistu esteen kiertämisestä.


text: Vainion lisäksi Suomen ennätyksiin Prahassa pystyivät aitajuoksijat Arto Bryggare ja Lena Spoof. Bryggaren aika 110 metrillä oli 13,56 sekuntia, joka riitti loppukilpailussa pronssisijaan. Aitajuoksijoita lukuun ottamatta suomalaispikajuoksijat eivät olleet Prahassa terävimmillään. Harmittavin tapaus oli Antti Rajamäen akillesjänteen katkeaminen 4 × 400 metrin viestin alkuerissä. Naisten ainoa pistesija toki tuli pikajuoksusta Pirjo Häggmanin 400 metrin seitsemännen sijan myötä.


text: Keihäänheitossa Suomella oli totutusti kolme edustajaa, jotka ylittivät karsinnassa vaaditun 80 metrin rajan, mutta jäivät loppukilpailussa kolmelle viimeiselle sijalle. Kiekonheitossa Markku Tuokko hallitsi hermonsa ja jopa johti kilpailua, mutta jäi lopulta hopealle. Kuulassa Reijo Ståhlberg sijoittui alun perin viidenneksi, mutta nousi Neuvostoliiton Jevgeni Mironovin doping-hylkäyksen myötä neljännelle sijalle vain 13 senttimetriä pronssimitalista.


text: Reima Salonen sairastui eikä voinut osallistua 50 kilometrin kävelykilpailuun. Kymmenottelussa hyvin aloittanut Johannes Lahti ei toisen päivän lajeissa pysynyt enää mitalitahdissa ja yllättäen Roger Kanerva nousi lajin parhaaksi suomalaiseksi kuudennella sijallaan.


title: Zourah Ali

text: Zourah Mohamed Ali (; s. 23. marraskuuta 1994 Ali Sabieh) on djiboutilainen pikajuoksija. Hän kilpaili vuoden 2012 kesäolympialaisissa Lontoossa ja jäi naisten 400 metrin juoksussa ensimmäiselle kierrokselle. Hän toimi kisoissa maansa lipunkantajana.


title: Roque de los Muchachosin observatorio

text: Roque de los Muchachosin observatorio (espanjaksi: "Observatorio del Roque de los Muchachos", eli ORM) on tähtitieteellinen observatorio joka sijaitsee Garafían kunnassa La Palmalla Kanariansaarilla. Observatorio on läheisellä Teneriffalla sijaitsevan Instituto de Astrofísica de Canarias'in operoima, ja se kuuluu European Northern Observatory'in.


title: Roque de los Muchachosin observatorio

text: Niin kutsutun Seeing:in eli taivaan havainnoinnin kannalta Roque de los Muchachosin observatorio on pohjoisen pallonpuoliskon toiseksi parhaalla paikalla näkyvän valon ja infrapunasäteilyn aallonpituuksilla tapahtuvaa tarkkailua varten, parhaan ollessa Mauna Kean Observatorio, Havaijilla. Observatorioon kuuluu joitakin pohjoisen pallonpuoliskon parhaista havainnointilaitteista. Niitä ovat muun muassa aktiivista optiikkaa hyödyntävä 1 metrin ruotsalainen aurinkoteleskooppi, jolla saadaan maailman tarkimmat kuvat auringosta, sekä vuonna 2009 valmistunut 10.4 metrin Gran Telescopio Canarias, joka on toistaiseksi maailman suurin optinen teleskooppi.


title: Jussi Jalonen

text: Jussi Jalonen (s. 1975 Rauma) on suomalainen historioitsija ja tietokirjailija. Hän toimii tutkijana Tampereen yliopistossa.


title: Jussi Jalonen

text: Jalonen on julkaissut muun muassa jääkärieversti Eino Polónin elämäkerran sekä kirjoittanut artikkelin suojelupoliisin ja puolustusministeriön rahoittamaan tutkimukseen, joka on ilmestynyt "Suomi, terrorismi, Supo" -nimisenä kirjana. Vuoden 2012 kunnallisvaaleissa hän oli keskustan ehdokkaana Tampereella. Hän sai 31 ääntä eikä tullut valituksi.


title: Jussi Jalonen

text: Vuonna 2018 Tieteentekijöiden liitto valitsi Jalosen Vuoden tieteentekijäksi.


title: J. S. Meresmaa

text: J. S. Meresmaa (s. 1983) on suomalainen kirjailija.


title: J. S. Meresmaa

text: Meresmaa on varsinaiselta koulutukseltaan puutarhuri, mutta on opiskellut kirjoittamista Oriveden Opistossa. Hän on tamperelaisen Osuuskumma-kustannuksen perustajajäsen ja hallituksen puheenjohtaja vuodesta 2015.


title: J. S. Meresmaa

text: Meresmaa kirjoittaa "Mifonki"-fantasiakirjasarjaa, jonka ensimmäinen osa "Mifongin perintö" ilmestyi vuonna 2012. Toinen osa "Mifongin aika" ilmestyi vuonna 2013, kolmas osa "Mifongin mahti" vuonna 2014 ja neljäs osa "Mifongin kätkemä" vuonna 2015. Kaksi ensimmäistä osaa kustansi Karisto, kolmannen ja neljännen Myllylahti. Meresmaa on kirjoittanut myös sähkökirjoina ilmestyneen fantasiatrilogian "Keskilinnan ritarit" (2013–2015). Lisäksi hänen novellejaan on ilmestynyt suomalaisissa antologioissa ja muissa julkaisuissa.


title: J. S. Meresmaa

text: Meresmaa asuu Tampereella.


title: Irmeli Vuorela

text: Irmeli Vuorela (os. "Ståhlberg", 23. huhtikuuta 1938 Helsinki − 16. maaliskuuta 2012, Helsinki) oli suomalainen geologi, joka oli luomassa 1970-luvulla työmenetelmiä siitepölyanalyysin käyttämiseen tutkittaessa esihistoriallisen ihmisen vaikutuksia luontoon. Hänen elämäntyönsä tällä saralla johti hedelmälliseen yhteistyöhön arkeologian ja luonnonhistorian parissa.


title: Irmeli Vuorela

text: Hän kasvoi Juho ja Mary Ståhlbergin kolmilapsisessa perheessä keskimmäisenä lapsena. Hänen isänsä Juho Ståhlberg oli lakimies ja isoisänsä, Kaarlo Juho Ståhlberg, Suomen ensimmäinen presidentti. Käytyään ensin Helsingin Suomalaisen Yhteiskoulun, siirtyi hän Helsingin Yliopistoon 1957 lukemaan geologiaa ja paleontologiaa sekä kasvitiedettä ja maantiedettä. Hän meni naimisiin vuonna 1960 Pekka Vuorelan kanssa ja heille syntyi kaksi lasta. Hän valmistui maisteriksi 1965 ja suoritti lisensiaatin tutkinnon vuonna 1969 ja väitteli geologiassa ja paleontologiassa tohtoriksi vuonna 1975 aiheenaan "The influence of man on the vegetation of southwestern Finland as shown by pollen diagrams".


title: Irmeli Vuorela

text: Hän suoritti arkeologian läheisesti liittyvillä kohteilla lukuisia siitepölyanalyysejä, jossa ihmisen vaikutusta luontoon havainnoitiin kasvillisuuden muutoksien kautta. Häneltä on myös paljon viitattu paperi, jossa kuvaillaan siitepölyloukkujen käyttämistä viljelykasvien siitepölyn leviämisen mallintamisessa. Dosentin tittelin hän vastaanotti 1983 ja hän luennoi noin 20 vuotta Helsingin yliopistossa. Vuonna 1987 hän siirtyi töihin Geologian tutkimuskeskukseen ja jäi vuonna 2001 eläkkeelle.


title: Irmeli Vuorela

text: Vuosina 1990−2002 hän osallistui Pohjoismaiden neuvoston toimintaan. Hän oli myös Punaisen Ristin aktiivi, jolla oli yhteyksiä myös muihin järjestöihin (European Council Network PACT ja European Science Foundation).


title: Maastojuoksun Suomen-mestaruuskilpailut 1996

text: Maastojuoksun Suomen-mestaruuskilpailut järjestettiin vuonna 1996 11. toukokuuta Keuruulla.


title: Leopold Figl

text: Leopold Figl (2. lokakuuta 1902 – 9. toukokuuta 1965) oli itävaltalainen Kansanpuolueen poliitikko. Hän toimi Itävallan liittokanslerina vuosina 1945–1953. Kanslerikauden jälkeen Figl toimi ulkoministerinä 1953–1959.


title: Maastojuoksun Suomen-mestaruuskilpailut 1997

text: Maastojuoksun Suomen-mestaruuskilpailut järjestettiin vuonna 1997 17. toukokuuta Mikkelissä.


title: Maastojuoksun Suomen-mestaruuskilpailut 1998

text: Maastojuoksun Suomen-mestaruuskilpailut järjestettiin vuonna 1998 10. lokakuuta Lahdessa. Aikaisemmista vuosista poiketen kilpailut järjestettiin syksyllä.


title: Fatima al-Fihri

text: Fatima Muhammad Al-Fihri (? – 880) (فاطمة محمد الفهري, Oum al Banine, eli ”Kaikkien lasten äiti" oli Muhammad Al-Fihrin tytär. Hän vaikutti Fesissä, Marokossa, johon hän muutti Kairouanista, nykyisestä Tunisiasta. Suku tuli Länsi-Arabiasta alkuperältään Fihridsien sukua.


title: Fatima al-Fihri

text: Vuonna 859 Fatima perusti maailman vanhimman akateemisia-arvoja myöntävän vielä edelleen toiminnassa olevan Al-Karaouinen yliopiston Fesissä, Marokossa . Fatima rahoitti yliopiston rahoilla, jotka oli perinyt isältään, rikkaalta liikemieheltä.


title: Fatima al-Fihri

text: Al-Karaouinen yliopistoa pidettiin Välimeren alueen tärkeimpänä opinahjona. Yliopistolla oli erinomainen maine ja siellä opiskeli mm. Gerbert d'Aurillac, josta myöhemmin tuli ensimmäinen ranskalainen paavi, Sylvester II. Yliopistosta levisi Eurooppaan nykyisin käyttämämme Arabialaiset numerot ja nollan käyttö matematiikassa..


title: Fatima al-Fihri

text: Fatiman sisar Mariam oli vastuussa Al-Andalusin (Andalusian) moskeijasta Fesissä. Fès on mukana Unescon maailmanperintöluettelossa.


title: Se alkoi suudelmasta

text: Se alkoi suudelmasta () on W. S. Van Dyken ohjaama yhdysvaltalainen draamakomediaelokuva vuodelta 1935. Draamakomedian pääosissa ovat Joan Crawford, Brian Aherne ja Frank Morgan. "Se alkoi suudelmasta" perustuu A. Carter Goodloen tarinaan "Claustrophobia", jonka pohjalta Joseph L. Mankiewicz laati käsikirjoituksen. Metro-Goldwyn-Mayer toimi elokuvan tuotantoyhtiönä.


title: Se alkoi suudelmasta

text: "Se alkoi suudelmasta" -elokuvan tuotanto alkoi 3. kesäkuuta 1935 ja päättyi 16. heinäkuuta 1935. Elokuvaa kuvattiin Kalifornian Los Angelesin Chatsworthissa, Culver Cityssä sijaitsevilla MGM:n studioilla ja Santa Catalina Islandilla työnimillä "Glitter" ja "If You Love Me". "Se alkoi suudelmasta" sai ensi-iltansa Yhdysvalloissa 4. lokakuuta vuonna 1935. Suomessa elokuva julkaistiin 15. maaliskuuta vuonna 1936. "Se alkoi suudelmasta" oli taloudellinen menestys; se tuotti yhteensä 1 478 000 dollaria, joista 921 000 dollaria Yhdysvalloissa.


title: Se alkoi suudelmasta

text: "Se alkoi suudelmasta" kertoo tylsistyneestä newyorkilaisesta Kay-nimisestä seurapiiritytöstä (Crawford), joka Kreikan matkallaan ihastuu köyhään Terry-nimiseen (Aherne) arkeologiin, jonka Kay vie mukanaan New Yorkiin. Terry pitää Kayn elämäntyyliä epämukavana ja päättää lähteä, mutta Kayn isoäiti rohkaisee häntä jäämään. Tämän jälkeen Terry kosii Kayta. Juuri ennen häitä Kaylle ja Terrylle tulee suuri riita. Tekeekö tuleva aviopari kompromissin vai jätetäänkö Terry alttarille?


title: Hiedan saha

text: Hiedan saha on Orivedellä sijaitseva, vuonna 1885 perustettu sahalaitos.


title: Hiedan saha

text: Saha tuhopoltettiin vuonna 2005 ja itse saharakennus tuhoutui lähes täysin. Vain raamisahat ja sahan tiilistä tehty osa jäivät jäljelle. Varastokatos ja puusepäntalo selvisivät vähäisin vaurioin.


title: Greip

text: Greip on yksi Saturnuksen lukuisista kuista. Se kuuluu viikinkiryhmään, jotka kiertävät Saturnusta retrogradisesti eli planeetan pyörimissuuntaan nähden vastakkaiseen suuntaan. Sen löysivät Scott S. Sheppard, David C. Jewitt ja Jan T. Kleyna Subaru-teleskoopilla Mauna Keassa, Havaijilla 6. maaliskuuta 2006.


title: Greip

text: Greipiä kutsuttiin aluksi nimellä S/2006 S4. Kuun nimi tulee skandinaavien mytologiasta, jossa Greip on yksi yhdeksestä jättiläisestä, jotka synnyttivät Heimdallin.


title: The Fatal Feast

text: The Fatal Fest (Waste in Space) on yhdysvaltalaisen Municipal Wasten viides studioalbumi. Se julkaistiin huhtikuussa 2012 levymerkillä Nuclear Blast.


title: Suomi, terrorismi, Supo

text: Suomi, terrorismi, Supo on vuonna 2011 ilmestynyt teos, joka käsittelee terrorismia ja poliittista väkivaltaa Suomessa ja erityisesti syitä, miksi Suomi on suurimmaksi osaksi välttynyt niiden leviämisestä maassa. Se on alun perin Puolustusministeriön ja Suojelupoliisin yhteinen tutkimushanke, jonka kirjoittajina toimi 11 suomalaista sekä kaksi ulkomaalaista tutkijaa. Kirjan toimitti ulkoasiainsihteeri Anssi Kullberg.


title: Suomi, terrorismi, Supo

text: Teoksen artikkelit tarkastelevat aihetta aina sortovuosista nykypäivään saakka. Se tuo esille myös lukuisia aikaisemmin julkisuudessa vaiettuja ns. "läheltä piti" -tilanteita. Lisäksi kirjassa käydään läpi muun muassa nykypäivän suomalaisten ääriliikkeiden toimintaa.


title: Al-Karaouinen yliopisto

text: Al-Karaouinen yliopisto sijaitsee Fèsissä, Marokossa. Al-Karaouinen perusti Fatima al-Fihri vuonna 859. Siitä tuli islamilaisen maailman johtava opinahjo. Yliopisto liitettiin maan koulutusjärjestelmään vuonna 1963. Sitä on pidetty maailman vanhimpana edelleen käytössä olevana yliopistona ja eurooppalaisten yliopistojen esikuvana, jossa monet Euroopan vaikuttajat kävivät opiskelemassa mm. filosofiaa ja matematiikkaa, ennen kuin arabialaiset numerot olivat vielä käytössä Euroopassa.


title: Al-Karaouinen yliopisto

text: Osana Al-Karaouinen yliopistoa on maailman vanhin edelleen toimiva Al-Karaouinen yliopiston kirjasto. Se perustettiin vuonna 1157 marinidien dynastian aikaan. Kirjasto on kunnostettu ja avattu yleisölle. Kanadalais-marokkolaisen arkkitehti Aziza Chaounin suunnittelema korjaus valmistui kesällä 2016. Työ kesti neljä vuotta. Ennen kunnostusta kirjasto oli vain yliopistoväen käytössä.


title: Al-Karaouinen yliopisto

text: Yliopisto sijaitsee muurien ympäröimän Fèsin vanhan kaupungin Fès al Balin alueella. Fès al Bali perustettiin Idrisidin Dynastian pääkaupungiksi vuosien 789 ja 808 välisenä aikana. Kirjoja varten tarvittiin paperia. Ibn Battutan mukaan Fès al Balissa oli 1300-luvulla "400 myllynkiveä paperin valmistusta varten". Paperia vietiin täältä Eurooppaan, kunnes paperin valmistus levisi myöhemmin kirjapainotaidon mukana Välimeren pohjoispuolelle.


title: Al-Karaouinen yliopisto

text: Fès al Balin alue nimettiin UNESCOn maailmanperintökohteeksi vuonna 1981 nimellä Fèsin Medina. Yliopiston kampus sijaitsee tällä Fès al Balin maailman suurimmalla autottomalla kaupunkialueella.


title: Al-Karaouinen yliopisto

text: Ennen kuin Euroopassa oli yliopistoja monet eurooppalaiset oppineet kävivät opiskelemassa Fatima al-Fihrin vuonna 859 perustamassa Al-Karaouinen yliopistossa. Suvaitsevassa ilmapiirissä Fatimiditin kalifaatin ajoista yliopistolla oli suuri merkitys tieteiden ja kulttuurin vaihdossa Euroopan ja Välimeren alueella. Ilman matematiikkaa, arabialaisten numeroiden ja nollan olivat omaksumista ei muutkaan tieteet olisi voineet kehittyä Euroopassa.


title: Al-Karaouinen yliopisto

text: Oppineet, kuten juutalainen lääkäri ja filosofi Ibn Maimun (Maimonides), (1135–1204),[6] Suomeakin kuvaillut maantieteilijä Al-Idrissi (d.1166 AD), uskontojen universaalisuuden opettaja Ibn al-Arabi (1165-1240 AD), yhteiskuntatieteilijä Ibn Khaldun (1332-1395 AD), ateistina tuomittu Ibn al-Khatib, tähtitieteilijä Al-Bitruji (Alpetragius), Ibn Hirzihim, ja kirjailija ja maantieteilijä Leo Africanus olivat täällä joko opiskelijoina tai luennoitsijoina.


title: Al-Karaouinen yliopisto

text: Al-Karaouinen yliopistossa käyneistä eurooppalaisista oppineista mainittakoon belgialainen kielitieteilijä Nicolas Cleynaerts ja hollantilainen matemaatikko Jacobus Golius. Islamilaisen oikeudenkäytön ja Koraanin lisäksi opittiin kielioppia, puhetaitoa, logiikkaa, lääketiedettä, matematiikkaa, astronomiaa, kemiaa, historiaa, maantiedettä ja musiikkia. Opinahjoa pidetään vanhimpana jatkuvasti toiminnassa olevana yliopistona.


title: Hyrrokkin

text: Hyrrokkin on yksi Saturnuksen lukuisista kuista. Se kuuluu viikinkiryhmään, jotka kiertävät Saturnusta retrogradisesti eli planeetan pyörimissuuntaan nähden vastakkaiseen suuntaan. Sen löysivät Scott S. Sheppard, David C. Jewitt ja Jan T. Kleyna Subaru-teleskoopilla Mauna Keassa, Havaijiilla.


title: Hyrrokkin

text: Hyrrokkinia kutsuttiin aluksi nimellä S/2004 S19. Kuun nimi tulee skandinaavien mytologiasta, jossa Hyrrokkin-jättiläinen työntää yksinään Balderin valtavan hautajaislaivan merille, kun jumalatkaan eivät siihen pystyneet.


title: 1249 km

text: 1249 km on Aleksi Mäkelän ohjaama suomalainen televisioelokuva vuodelta 1989. Sen aiheena on kahden toisilleen pintapuolisesti vastakohtaisen miesjoukon kilpa-ajo Suomen läpi. Ryhmien väliset jännitteet ovat pinnalla jo ennen matkaa, niiden sisäiset jännitteet nousevat pintaan matkan aikana.


title: 1249 km

text: Kaasalainen haastaa Mikin kilpa-ajoon halki Suomen etelästä pohjoiseen. Lähtöpaikkana on eteläsuomalainen taajama ja ajankohtana kesäilta, miehet ovat parikymppisiä. Mikki kumppaneineen edustaa 1980-lukulaista juppi-tyyliä, Kaasalainen kumppaneineen puolestaan 1950-lukulaista rasvaletti-tyyliä. Autot, vaatetus ja musiikki ovat kumpaisellakin porukalla tyylinmukaisia. Matkan varrella porukkaa putoaa kyydistä, lopulta jäljellä ovat vain Mikki ja Kaasalainen. Vanhan valokuvan kautta paljastetaan, että kilpailijat ovat olleet aiemmin läheisiä kavereita.


title: Kiusauksen hetkellä

text: Kiusauksen hetkellä () on vuonna 1938 ensi-iltansa saanut Frank Borzagen ohjaama yhdysvaltalainen draamaelokuva, jonka pääosissa ovat Joan Crawford, Margaret Sullavan, Robert Young ja Melvyn Douglas. Metro-Goldwyn-Mayer ja Loew's toimivat elokuvan tuotantoyhtiöinä.


title: Kiusauksen hetkellä

text: "Kiusauksen hetkellä" sai ensi-iltansa Yhdysvalloissa 18. marraskuuta vuonna 1938. Suomessa elokuva sai ensi-illan 2. huhtikuuta vuonna 1939. "Kiusauksen hetkellä" tuotti yhteensä 1 367 000 dollaria, joista oli 942 000 dollaria kotimaan markkinoilta.


title: Kiusauksen hetkellä

text: "Kiusauksen hetkellä" on julkaistu VHS:lle ja DVD:lle.


title: Kiusauksen hetkellä

text: Newyorkilainen yökerhotanssija Olivia Riley (Joan Crawford) väsyy nykyiseen elämäänsä ja menee naimisiin maanviljelijä Henry Lindenin (Melvyn Douglas) kanssa. Kun Olivia muuttaa uuden aviomiehensä maatilalle Wisconsiniin, hän saa vastaansa ongelmia: Henryn määräilevä sisar Hannah (Fay Bainter) ja veli David (Robert Young), jotka eivät hyväksy Oliviaa. Olivia löytää liittolaisen Davidin Judy-vaimosta (Margaret Sullavan), joka on rakkaudettomassa avioliitossa.


title: Kiusauksen hetkellä

text:
Olivia tulee ymmärtämään, että hän ja Judy ovat samassa tilanteessa. Olivian tilanne hankaloittuu entisestään, kun David puolustaa häntä rengin epätoivotuilta lähestymisiltä; David alkaa olla rakastunut Oliviaan. Henry on tietämätön tästä, mutta kun Hannah saa selville asian laidan, hän sytyttää tulipalon humalan ja raivon vallassa. Olivia pelastaa pahasti palaneen Judyn ja tällöin David tajuaa, että hän on rakastanutkin aina Judya. Tapahtuneen jälkeen Olivia päättää jättää farmin. Kun hän on lähdössä, Henry liittyy hänen seuraansa ja he lähtevät yhdessä.
"Kiusauksen hetkellä" perustuu Keith Winterin näytelmään vuodelta 1934. Alkuperäinen näytelmä avattiin New Yorkin Broadwaylla 13. helmikuuta 1934. Näytelmä suljettiin toukokuussa 1934 121:n näytöksen jälkeen.


title: Kiusauksen hetkellä

text: Joan Crawford erityisesti kysyi Margaret Sullavania näyttelemään Judyn roolin, vaikka Louis B. Mayer oli varoittanut, että Sullavan taitavana teatterinäyttelijänä voisi varastaa elokuvan häneltä. Joan vastasi "Olen mieluummin sivuosassa hyvässä elokuvassa kuin päätähti huonossa."


title: Kiusauksen hetkellä

text: "Kiusauksen hetkellä" kuvattiin MGM:n studioilla Kalifornian Culver Cityssä. Elokuvan tuotanto oli alkanut 22. elokuuta 1938 ja päättynyt 3. lokakuuta 1938. Elokuvan tuotanto oli sen ajan mittakaavassa kallis; budjetti ylitti miljoonan dollarin.


title: Saikarinniemi

text: Saikarinniemi on niemi Rautalammin kunnassa.


title: Saikarinniemi

text: Niemi jakaa vesialueen lännessä Niiniveteen ja idässä Iisveteen. Saikarinniemi on 14,5 km pitkä, kapeimmillaan 140 m, leveimmillään 2,3 km ja korkeimmillaan 120 m merenpinnan yläpuolella. Niemen poikki kulkee Tervolan kanava ja niemeä pitkin kulkee yhdystie 5460 eli Saikarintie.


title: Carl Christian Rosenbröijer

text: Carl Christian Rosenbröijer (vuoteen 1819 asti Bröijer, 1762–1832) oli suomalainen majuri ja tilanomistaja.


title: Carl Christian Rosenbröijer

text: Rosenbröijer palveli Ruotsin armeijassa, osallistui vänrikkinä an 1788–1790 ja Suomen sotaan 1808 Adlercreutzin rykmentissä Viaporin puolustajana. Sen jälkeen hän erosi palveluksesta ja asettui Laukaan Uddegårdin tilalle maanviljelijäksi (nyk. Jääskelän tila Jyväskylän Oravisaaressa). Vuonna 1819 Rosenbröijer perusti sahan Haapakoskelle (nyk. Vaajakoski).


title: Carl Christian Rosenbröijer

text: Rosenbröijerin katsotaan olleen aloitteentekijä Jyväskylän kaupungin perustamisessa, kun hän käytti asiasta puheenvuoron Laukaan pitäjänkokouksessa 1823. Kaupunki perustettiin vuonna 1837. Jo paljon ennen Rosenbröijeriä vuoden 1765 valtiopäivillä Jyväskylän kaupungin perustamista ehdotti saarijärveläinen talollinen Taavetti Taavetinpoika Ruokonen, mutta aloite jäi tuolloin toteutumatta.


title: Luigi Scarabello

text: Luigi Scarabello (17. kesäkuuta 1916 Albiano di Magra – 2. heinäkuuta 2007 Nettuno) oli italialainen jalkapalloilija. Hän kilpaili vuoden 1936 kesäolympialaisissa Berliinissä ja kuului siellä lajissa kultaa voittaneeseen miesten joukkueeseen. Hänen seurojaan olivat AC Spezia ja Genoa CFC. Myöhemmin hän muun muassa valmensi Speziaa.


title: Luigi Scarabello

text: Vuonna 1940 Scarabello meni naimisiin näyttelijä Lilia Silvin kanssa. Hän myös näytteli itse nimellä Sergio Landi.


title: Motorola Mobility

text: Motorola Mobility on yhdysvaltalainen matkapuhelinvalmistaja, joka irtautui Motorolasta vuonna 2011.


title: Motorola Mobility

text: Hakukoneyhtiö Google osti yhtiön vuonna 2012. Yksi merkittävä syy ostoon oli suuri patenttien määrä, jotka siirtyivät oston myötä Googlelle. Hintaa kaupalle kertyi noin 12 miljardia dollaria.


title: Motorola Mobility

text: Tammikuussa 2014 Google ilmoitti myyvänsä Motorola Mobilityn Lenovolle. Lenovo on omistanut Motorola Mobilityn lokakuusta 2014 lähtien.


title: Motorola Mobility

text: Tammikuussa 2016 Lenovo ilmoitti luopuvansa Motorola-nimen käytössä. Jatkossa Motorola Mobiltyn puhelimissa käytettäisiin Motorola-logoa ja Moto-brändiä. Maaliskuussa 2017 Lenovo kumosi aiemman päätöksen ja ilmoitti tuovansa Motorola-nimen takaisin Motorola Mobiltyn puhelimiin.


title: Yhdystie 5460

text: Yhdystie 5460 Rautalammin ja Tervon kuntien alueella sijaitseva tie, pituudeltaan 32,2 km. Tie alkaa seututieltä 545 ja päättyy seututielle 551. Yhdystie 5460 koostuu Saikarintiestä Rautalammin kunnan alueella sekä Haapamäentiestä Tervon kunnan alueella. Tie on osittain asvaltoitu, muuten sorapintainen. Asvaltoituja osuuksia ovat seututieltä 551 Säynätsalmeen (3,0km) ja Haapamäentie (13,4 km). Tie kulkee Putaansalmen, Vaajasalmen, Säynätsalmen, Haukilammen sekä Tervolan kanavan siltojen ylitse.


title: Oreste Grossi

text: Oreste Grossi (14. maaliskuuta 1912 Livorno – 16. helmikuuta 2008 Livorno) oli italialainen soutaja. Hän kilpaili vuoden 1936 kesäolympialaisissa Berliinissä ja kuului siellä kahdeksikossa hopeaa saaneeseen joukkueeseen.


title: Montana (elokuva)

text: Montana () on Malcolm St. Clairin ohjaama ja tuottama yhdysvaltalainen draamakomediaelokuva vuodelta 1930. "Montanan" pääosissa ovat Joan Crawford, John Mack Brown, Dorothy Sebastian, Benny Rubin ja Cliff Edwards. Elokuvan tuotantoyhtiönä toimi Metro-Goldwyn-Mayer.


title: Montana (elokuva)

text: "Montana" kuvattiin Kalifornian Idyllwildissa ja Los Angelesin Chatsworthissa. "Montana" sai ensi-iltansa Yhdysvalloissa 20. maaliskuuta vuonna 1930. Suomessa elokuva sai ensi-illan 30. maaliskuuta vuonna 1931. "Montana" oli taloudellinen menestys; elokuva tuotti maailmanlaajuisesti 906 000 dollaria 277 000 dollarin budjetista. Yhdysvalloissa elokuva tuotti 751 000 dollaria.


title: Los Brincos

text: Los Brincos on yksi tunnetuimmista 1960-luvun espanjalaisista rockyhtyeistä, heitä usein kutsutaan nimellä "Espanjan Beatles". Yhtyeen ollessa suosionsa huipulla, Espanja oli francolainen diktatuuri, joka kielsi poliittiset laulut, joten Los Brincos teki teineille suunnatuja lauluja. Rumpali Fernando Arbex on soittanut 1980-luvulla Barrabas nimisessä yhtyeessä.


title: Piilokamera (täsmennyssivu)

text: Piilokamera voi tarkoittaa seuraavia asioita:


title: Apropos

text: Apropos oli suomalainen ajankohtaisaiheinen tv-sarja, jonka loi Jutta Zilliacus. "Apropos" alkoi Yle TV2-kanavalla 1965 ja päättyi 1967. Sarjassa esiintyi erilaisia ihmisiä. Jutta Zilliacus on laittanut ohjelmaan pakinoita esim. mummoista ja hiusmuodista.


title: God’s Skin

text: God's Skin on suomalaisen death metal -yhtyeen Mortyfearin esikoisalbumi. Se julkaistiin vuonna 2006 levymerkillä Darwin's Scars.


title: Wolfgang Webner

text: Wolfgang Webner (s. 23. huhtikuuta 1937 Wrocław) on entinen Itä-Saksaa edustanut lentopalloilija. Hän kuului lajissa hopeaa saaneeseen miesten joukkueeseen vuoden 1972 kesäolympialaisissa Münchenissä. Hän kilpaili myös kesäolympialaisissa 1968 Méxicossa ja sijoittui siellä joukkueineen neljänneksi.


title: Lex Mullink

text: Alex Gerhard "Lex" Mullink (s. 19. joulukuuta 1944 Almelo) on alankomaalainen entinen soutaja. Hän kilpaili vuoden 1964 kesäolympialaisissa Tokiossa ja oli siellä mukana saamassa pronssia perämiehellisessä nelikossa.


title: Carrion

text: Carrion on suomalaisen death/thrash metal -yhtyeen Discardin ensimmäinen ja viimeiseksi jäänyt studioalbumi. Se julkaistiin vuonna 2007 levymerkillä Shadow World Records.


title: Piilokamera (suomalainen televisiosarja)

text: Piilokamera on suomalainen vuonna 1962 valmistunut 16-osainen viihdeohjelma. Ohjelmaa esitettiin Suomen Televisiossa, ja sen tuottajina toimivat Risto Vanari ja Jukka Virtanen.


text: Ohjelman tuottaja Vanari teki vielä vuonna 1979 piilokamerakuvauksiin perustuvan elokuvan "Risto Vanarin piilokamera".


text: Ohjelma kiersi huiputtamassa ihmisiä Etelä-Suomen kaupungeissa. Matti Kuusla esimerkiksi esitti italialaisturistia, joka ihannoi seiväshyppyä ja kyseli siansaksaksi helsinkiläisiltä reittiä Olympiastadionille. Ohikulkijoita hämmästytti jo se, että turisti kanniskeli pitkää seivästä mukanaan.


text: Monet ohjelmaan joutuneet ihmiset olivat jyvällä salakuvauksesta ja osasivat arvata joutuneensa salakuvatuiksi. Ohjelman tekijöille tepposia tuottivat sen aikainen alkeellinen kuva- ja äänitekniikka, sillä huijattavien repliikeistä oli ajoittain vaikea saada selkoa.


title: Myllyteollisuus

text: Myllyteollisuus tarkoittaa teollisessa mitassa tapahtuvaa viljan jauhatusta. Sen koneistona voi olla kivi-, vasara- tai valssimylly. Eri viljalajien käsittely poikkeaa toisistaan, sillä vehnästä erotellaan ennen jauhamista jyvän sisäosa ja kuoriosa. Ruis jauhetaan yleensä täysjyväjauhoksi, eikä lestyjauhoissakaan pyritä yhtä täydellisen jyvän kuoren ja ytimen erottamiseen kuin venhnän jauhatuksessa. Paksukuoriset ohja, kaura ja riisi käsitellään erikoiskuorimakoneilla. Kuori irrotetaan niissä ydinosasta, joka höyrytetään ja litistetään (ohra, kaura), hiotaan (riisi) tai leikataan pienemmiksi ryyneiksi.


title: Shadow World Records

text: Shadow World Records on helsinkiläinen levy-yhtiö, joka on keskittynyt julkaisemaan synkkämielistä ja alakuloista musiikkia.


title: Peugeot 404

text: Peugeot 404 oli Peugeot’n valmistama henkilöauto, joka korvasi Peugeot 403:n. Sen seuraajaksi esiteltiin vuonna 1968 Peugeot 504, mutta 404 pysyi sen rinnalla vielä useiden vuosien ajan.


title: Peugeot 404

text: 404 sai paljon vaikutteita Fiat 1800:sta. Ranskalainen PSA-yhtymän auto sijoittui kilpailumarkkinoilla ylemmän keskikokoluokan perheautoihin eli D-segmenttiin. Sedan-auton omamassa oli 1 050 kilogrammaa.


title: Peugeot 404

text: Euroopassa tuotanto sijoittui vuosien 1960–1975 välille. Argentiinassa tämän mallin tuotanto päättyi vuonna 1980. Autoa valmistettiin mainittujen lisäksi muissakin maissa.


title: Peugeot 404

text: Auton peruskorimalli oli neliovinen sedan. Muita malleja olivat estate (farmari) ja familiale (farmarikorinen henkilöauto kolmella penkkirivillä) sekä varsin vähän valmistettu coupé. Henkilöautomallien lisäksi tuotannossa oli myös avolavainen pakettiautoversio.


title: Peugeot 404

text: Moottorivaihtoehdot olivat 1,5- ja 1,6-litraiset bensiinimoottorit sekä 1,9-litrainen dieselmoottori.


title: Peugeot 404

text: Ensiksi markkinoille tulleessa mallissa oli 1 618 kuutiosenttimetrin iskutilavuuden bensiinimoottori, jonka teho oli 72 SAE-hevosvoimaa kierrosluvulla 5 400 r/min. Sen polttoaineen keskikulutus oli noin 9–10 litraa sadalla kilometrillä. Huippunopeudeksi mitattiin 142 km/h.


title: Lemmenlomalla

text: Lemmenlomalla () on vuonna 2012 ensi-iltansa saanut yhdysvaltalainen elokuva, jonka on ohjannut David Frankel ja käsikirjoittanut Vanessa Taylor. Elokuvan pääosissa ovat Meryl Streep, Tommy Lee Jones ja Steve Carell. Elokuva kertoo pariskunnasta Kay ja Arnold Soamesista, jotka lähtevät viikon kestävälle avioliittoneuvontakurssille löytääkseen suhteestaan uudelleen kipinän.


title: Lemmenlomalla

text: Streep sai roolistaan Golden Globe-ehdokkuuden parhaasta naispääosasta.


title: Victim no. 52

text: Victim n. 52 on suomalaisen teknisen death metalin yhtyeen De Lirium's Orderin esikoisalbumi. Se julkaistiin vuonna 2004 levymerkillä Woodcut Records.


title: René Dubos

text: René Jules Dubos (20. helmikuuta 1901 Saint-Brice-sous-Forêt, Ranska – 20. helmikuuta 1982 New York, New York, USA) oli ranskalais-yhdysvaltalainen mikrobiologi. Hän toimi professorina Rockefeller-yliopistossa, New Yorkissa vuosina 1956–1971. Dubos osoitti 1930-luvulla ensimmäisenä ihmisenä, että antibiootteja voidaan eristää bakteereista. Hän kirjoitti elämänsä aikana yli kaksikymmentä kirjaa, joista ainakin kaksi on suomennettu.


title: Karl Löfström

text: Karl Gunnar Mathias Löfström (22. maaliskuuta 1903 Juuka – 14. elokuuta 1984) oli suomalainen insinöörikenraalimajuri ja fotogrammetrian asiantuntija.


title: Karl Löfström

text: Löfström valmistui diplomi-insinööriksi 1925, jonka jälkeen hän kävi Kadettikoulun 1926-1927 sekä Taistelukoulun ensimmäisen insinöörimajurikurssin 1956. Hän työskenteli tykistön tarkastaja toimistossa toimistoupseerina ja ilmakuvaosaston johtajana 1928-1933. Hän kehitti karttojen laatimista ilmakuvien pohjalta tykistön tarpeisiin. Topografikoulun ilmakuvaosastoa hän johti 1934-1939. Talvi- ja jatkosodan aikaan hän toimi topografisella osastolla ilmakuvatoimiston päällikkönä. Tässä tehtävässä hän jatkoi aina vuoteen 1959 asti. Uransa päätteeksi hän toimi pääesikunnassa asesuunnittelun päällikkönä 1960-1963. Hänet ylennettiin insinöörikenraalimajuriksi vuonna 1962.


title: Pokela

text: Pokela on muun muassa seuraavien henkilöiden sukunimi:


title: Mikko-Petteri Latosaari

text: Mikko-Petteri Latosaari (s. 25. syyskuuta 1993 Valkeakoski) on suomalainen jalkapalloilija. Hän edustaa Ykkösessä pelaavaa Valkeakosken Hakaa. Pelipaikaltaan Latosaari on keskuspuolustaja.


title: Mikko-Petteri Latosaari

text: Latosaari on Hakan oma kasvatti, joka debytoi Veikkausliigassa lokakuussa 2010 vierasottelussa Jyväskylän Jalkapalloklubia vastaan. Seuraavalla kaudella hän esiintyi yhteensä seitsemässä ottelussa, ollen kahdesti avauskokoonpanossa. Kaudeksi 2012 hän siirtyi lainalle Ykkösessä pelanneeseen FC Hämeenlinnaan. Peliaika jäi kuitenkin vähiin, ja Latosaari siirtyi loppukaudeksi lainalle Hämeenlinnan Härmään Kakkoseen. Kaudella 2013 hän esiintyi Hakan lisäksi yhteistyöseura Pallo-Sepot 44:ssä.


title: Löfström

text: Löfström on ruotsinkielinen sukunimi. Löfström-nimisiä henkilöitä:


title: Julio Santa Cruz

text: Julio Eduardo Santa Cruz Cantero (s. 12. toukokuuta 1990 Asunción, Paraguay) on paraguaylainen jalkapalloilija. Pelipaikaltaan hän on hyökkääjä. Hän edustaa paraguaylaista Deportivo Capiatáa.


title: Julio Santa Cruz

text: Santa Cruz on edustanut urallaan myös englantilaista Blackburn Roversia (2008–2011) ja paraguaylaista Olimpiaa (2011–2013).


title: Julio Santa Cruz

text: Myös Santa Cruzin vanhempi veli Roque (s. 1981) on tunnettu jalkapalloilija. Veljekset edustivat Blackburn Roversia samaan aikaan.


title: Kecak

text: Kecak on balilainen, yleensä miesten esittämä dramaattinen tanssiesitys. Siinä noin sata osallistujaa istuu ja välillä seisoo ringissä joikuen ja laulaen. Ringin keskellä näytellään otteita Ramayana-tarinasta. Kecak syntyi 1930-luvulla balilaisen perinteen yhdistyessä länsimaalaiseen draamaohjaukseen.


title: Luihin ja ytimiin (elokuva)

text: Luihin ja ytimiin ("De rouille et d'os") on vuonna 2012 ensi-iltansa saanut Jacques Audiardin ohjaama ranskalais-belgialainen draamaelokuva. Se perustuu Craig Davidsonin tarinakokoelmaan "Rust and Bone" vuodelta 2005. Audiard on käsirjoittanut elokuvan Thomas Bidegainnin kanssa. Elokuva kertoo työttömästä 25-vuotiaasta miehestä, joka rakastuu miekkavalaskouluttajaan. Elokuvan pääosissa ovat Marion Cotillard ja Matthias Schoenaerts.


title: Luihin ja ytimiin (elokuva)

text: Elokuva sai kuusi César-palkintoa, muun muassa parhaan naisnäyttelijän (Marion Cotillard) ja parhaan leikkauksen palkinnot. Cotillard oli roolisuorituksestaan ehdokkaana Golden Globen, Baftan ja SAGin saajaksi.


title: Luihin ja ytimiin (elokuva)

text: Vuoden 2013 César-palkintojen jaossa elokuva sai kuusi palkintoa:


title: Filchnerinvuoret

text: Filchnerinvuoret (, ) on paljaskallioinen ja teräväpiirteinen ryhmä vuoria Etelämantereella. Vuoret sijaitsevat Kuningatar Maudin maalla, suuremman Orvinvuoriston länsipäässä, Drygalskivuorilta lounaaseen. Vuoriston löysi Alfred Ritscherin johtama saksalainen tutkimusryhmä vieraillessaan alueella vuosina 1938–1939. Vuoristo on nimetty Wilhelm Filchnerin mukaan, joka oli saksalaisen tutkimusretken johtaja Weddellinmeren alueella vuosina 1911–12.


title: Orvinin vuoret

text: Orvinin vuoret (, ) on yli 100 kilometriä pitkä vuoristo Kuningatar Maudin maalla, Etelämantereella, Wohlthatin vuorten ja Mühlig-Hofmann -vuorten välissä. Vuoriston korkein kohta Sandeggtind Peak (3 055 m) sijaitsee Conradin vuoret -nimisessä osassa Orvinin vuoria. Vuoristo on nimetty Anders Kristian Orvinin mukaan, joka oli Norjan Polaari-instituutin johtaja vuosien 1958 ja 1959 välillä.


title: Orvinin vuoret

text: Orvinin vuoret on jaettu alavuoristoihin, joita idästä länteen ovat:


title: Österlövstan kirkko

text: Österlövstan kirkko () on Ruotsissa Tierpin kunnassa sijaitseva kirkkorakennus. Se on vihitty käyttöön vuonna 1451. Koko kirkon sisustus tuhoutui vuonna 1719, kun venäläiset polttivat suuren osan pitäjästä, mutta sakariston ja asehuoneen keskiaikaiset kalkkimaalaukset säästyivät.


title: Dorotean kirkko

text: Dorotean kirkko () on Ruotsissa Dorotean kunnassa sijaitseva kirkkorakennus. Se sijaitsee Dorotean taajamassa. Paikalla on ollut vuonna 1799 valmistunut kirkko, joka paloi kokonaan vuonna 1932 kesken restauroinnin. Uusi kirkko rakennettiin arkkitehti Evert Millen suunnitelmien pohjalta ja vihittiin käyttöön vuonna 1934.


title: Weihaiwein taistelu

text: Weihaiwein taistelu () oli ensimmäisen Kiinan-Japanin sodan maa- ja meritaistelu. Se käytiin 20. tammikuuta - 12. helmikuuta 1895 Weihaissa Shandongissa Kiinan rannikolla keisarillisen Japanin ja Kiinan keisarikunnan joukkojen välillä.


title: Weihaiwein taistelu

text: Voitokkaan Lüshunkoun taistelun jälkeen Japanin seuraava strateginen kohde oli Qing-dynastian merkittävä laivastotukikohta Weihaiwei Shandongin niemimaalla. Tukikohdan valloitus takaisi japanilaisille Bohainlahden suun sekä Pekingiin johtavan meritien täydellisen hallinnan. Samalla tukikohdan tuhoaminen poistaisi Beiyangin laivaston jäänteiden japanilaisten saattuereitteihin aiheuttaman uhan.


title: Weihaiwein taistelu

text: Laivastotukikohta oli suunniteltu saksalaisten sotilasasiantuntijoiden avustuksella, ja länsimaisten asiantuntijoiden mukaan se oli vahvempi kuin Hongkong. Brittiläinen sotilasasiantuntija William M. Lang, joka oli Beiyangin laivaston komentajan apuna, piti vielä syksyllä 1894 tukikohtaa valloittamattomana. Tukikohdan suojana oli kaikkiaan kaksitoista sisäänkäyntejä valvovaa maalinnoitusta, joiden aseistuksena oli Kruppin ja Armstrongin tykkejä. Lisäksi puolustusjärjestelmään kuului kaksi linnoitettua saarta. Sataman suut oli suljettu puomein ehkäisemään mereltä tulevia hyökkäyksiä. Kaikki Beiyangin laivaston jäljellä olevat kuusitoista alusta oli ankkuroitu satama-alueelle. Näitä olivat taistelulaiva "Dingyuan", risteilijät "Jingjuan" ja "Pingyuan" sekä kolmetoista tykki- ja torpedovenettä.


title: Weihaiwein taistelu

text: Taistelu alkoi noin 100 mailia Weihaiwein länsipuolella olevassa Dengzhoun kaupungissa 18. tammikuuta 1895, kun keisarillisen Japanin laivaston risteilijät "Yoshino", "Akitsushima" ja "Naniwa" avasivat tulen. Hyökkäys oli harhautus, jolla peitettiin kenraali Oyama Iwaon Japanin 2. armeija maihinnousu Weihaiwein itäpuolella Rongchengissä 22. tammikuuta, mikä tapahtui ilman vastarintaa. Armeijaan kuuluivat kenraaliluutnantti Sakuma Samatan Japanin 2. divisioona ja kenraali Kuroki Tamemoton vajaa Japanin 6. divisioona, jonka 12. prikaati oli Lüshunkoun varuskuntana.


title: Weihaiwein taistelu

text:
Japanilaisjoukot aloittivat 26. tammikuuta marssin kahtena rivistönä, joista ensimmäinen eteni rantatietä ja toinen nelisen mailia sisämaassa tiettömässä maastossa. Hyökkäys oli ajoitettu kiinalaisten uudenvuoden mukaan ja eteneminen sujuikin ilman vastarintaa. Joukot yhtyivät Weihaiwein edustalla 29. tammikuuta.
Seuraavana päivänä aloitettiin kaupungin etelä- ja itäpuolella kolmesta kohtaa hyökkäys maatukikohtia vastaan. Beiyangin armeija puolustautui yhdeksän tuntia ennen kuin vetäytyivät jättäen linnakkeet lähes koskemattomina hyökkääjille. Japanilaisten tappiot olivat vähäisiä, vaikka kenraalimajuri Odera Yasuzumi saikin surmansa ollen sodan aikana surmansa saaneista korkea-arvoisin. Japanilaisjoukot etenivät kohtaamatta vastarintaa Weihain kaupunkiin 2. helmikuuta, kun sen varuskunta oli paennut edellisenä yönä.


title: Weihaiwein taistelu

text: Maalinnakkeiden tykkien jouduttua japanilaisten haltuun kävi Beiyangin laivaston asema tukalaksi. Lisäksi japanilaiset kykenivät poistamaan sataman suulla olleen puomin 4. helmikuuta, mikä mahdollisti toistuvat torpedohyökkäykset satamaan. Hyökkäyksessä 7. helmikuuta vaurioitui "Dingyuan" ja upposi kolme muuta alusta. Jäljellä olleiden Beiyangin laivaston alusten miehistöt nousivat kapinaan ja yrittivät aluksineen pakoa Yentaihin, jolloin kuusi aluksista tuhottiin ja seitsemän jäi sotasaaliiksi.


title: Weihaiwein taistelu

text: Kiinalaisten puolustuksen käytyä mahdottomaksi amiraali Itoh Sukeyuki tarjosi amiraali Dingille antautumista. Antauduttuaan Ding teki itsemurhan ottamalla yliannoksen oopiumia. Amiraali Liu antoi käskyn upottaa laivaston alukset ennen itsemurhaansa. Kiinan laivaston komentajuus joutui vara-amiraali John McClurelle, joka allekirjoitti antautumisasiakirjan Dingin nimissä 12. helmikuuta. Sopimuksen mukaisesti jäljellä olevat kiinalaisjoukot saivat poistua alueelta, mutta alukset, linnakkeet ja varastot siirtyivät japanilaisten hallintaan.


title: Weihaiwein taistelu

text: Weihaiwein kukistuttua ruhtinas Gong määräsi Pekingissä istuneen amiraliteettineuvoston hajotettavaksi, koska Kiinalla ei ollut enää laivastoa. Japanilaiset olivat saavuttaneet tavoitteensa Pekingiin johtavan meritien valvonnasta sekä yhteyksiensä suojaamisesta. Taistelu oli sodan viimeinen suuri sotatoimi, koska Kiina aloitti tunnustelut rauhan aikaansaamiseksi ja sotatoimien lopettamiseksi.


title: Tsuboi Kōzō

text: Paroni Tsuboi Kōzō () (s. 7. maaliskuuta 1843 − k. 1. helmikuuta 1898) oli keisarillisen Japanin laivaston vara-amiraali ensimmäisessä Kiinan-Japanin sodassa.


title: Tsuboi Kōzō

text: Tsuboi Kōzō syntyi Hara Kōzōna lääkäriperheen toisena poikana nykyisen Hōfun alueella Yamaguchin prefektuurissa. Hänet adoptoitiin jo lapsena Tsuboin perheeseen. Chōshū hanin samuraina hän osallistui kaupungin puolustukseen eurooppalaisten sotalaivojen tulittaessa Shimonosekia 5.-8. syyskuuta 1864. Tsuboi vakuuttui muutamien alusten tuhovoiman havaittuaan siitä, että Japanin tuli luoda laivasto selviytyäkseen ulkovaltojen puristuksessa. Hän liittyi vielä samana vuonna Chōshūn laivastoon palvellen "Kigaimarulla" opiskellen saman aikaisesti englantia ja navigointia Chōshūn laivastokoulussa.


title: Tsuboi Kōzō

text: Palveltuaan kaikkiaan viidellä aluksella 1866-1868 Tsuboi avusti Boshin-sodassa keisarillisten joukkojen kuljetuksessa yli Sisämeren ja hänet nimettiin luutnantiksi 1870 perustettuun keisarillisen Japanin laivastoon "Hōshōlle". Hänet siirrettiin vuotta myöhemmin "Kōtetsun" varapäälliköksi ja vielä samana vuonna hän oli koulutettavan Yhdysvaltain laivaston "USS Coloradolla". Amiraali John Rodgers maksoi hänen opiskelunsa Columbian yliopistossa huhtikuusta 1872 heinäkuuhun 1874.


title: Tsuboi Kōzō

text: Tsuboin palattua Japaniin 1874 hänet ylennettiin komentajakapteeniksi ja hän vastaanotti ensimmäisen aluksensa "Teibon" 3. elokuuta 1874.


title: Diagnosis

text: Diagnosis on suomalaisen death/thrash metal -yhtyeen De Lirium's Orderin toinen studioalbumi. Se julkaistiin vuonna 2007 levymerkillä Shadow World Records.


title: Diagnosis

text: Albumi nousi Suomen virallisen listan sijalle 30.


title: Veniversum

text: Veniversum on suomalaisen death metal -yhtyeen De Lirium's Orderin kolmas studioalbumi. Se julkaistiin vuonna 2012 levymerkillä DLO Productions.


title: Take Another Life

text: Take Another Life on suomalaisen melodisen death metalin yhtyeen Kill the Romancen esikoisalbumi. Se julkaistiin vuonna 2007 levymerkillä Locomotive Records.


title: For Rome and the Throne

text: For Rome and the Throne on suomalaisen metalliyhtyeen Kill the Romancen toinen studioalbumi. Se julkaistiin vuonna 2011 levymerkillä Inverse Records.


title: For Rome and the Throne

text: Albumi debytoi Suomen virallisen listan sijalla 44.


title: Hammer

text: Hammer voi tarkoittaa:


title: Beiyangin laivasto

text: Beiyangin laivasto () oli yksi neljästä Kiinan Qing-dynastian laivastosta.


title: Beiyangin laivasto

text: Laivasto perustettiin 1871, jolloin neljä pohjoisten provinssien alusta siirrettiin valvomaan pohjoisia vesialueita. Aluksi laivasto oli heikoin alueellisista laivastoista, mikä muuttui Li Hongchangin keskitettyä pääosan alusten hankintaan suunnitelluista varoista Beiyangin laivastolle. Vuonna 1884 laivasto oli jo toiseksi suurin heti Nanyangin laivaston jälkeen. Jo vuonna 1890 laivasto oli suurin.


title: Beiyangin laivasto

text: Muista alueellisista laivastoista poiketen se koostui pääosin ulkomailta hankituista sotalaivoista. Dingyuanin ja Zhenyuanin hankinnan aikoihin laivaston voima tuli julkisuuteen. Alusten hankinta päättyi lähes täysin 1888 valtion varojen suuntautuessa muualle. Varojen puutteessa miehistöjen koulutus ja alusten ylläpito jäivät puutteellisiksi, mikä näkyi jouduttaessa sotaan Japania vastaan.


title: Shoax

text: Shoax on suomalaisen kansallissosialistisen black metalin yhtyeen Hammerin esikoisalbumi. Se julkaistiin vuonna 2008 levymerkillä Werewolf Records.


title: Shoax

text: Grievantee Productionsin 300:n kappaleen LP-julkaisu sisältää Grand Belial's Key piilotetun lainakappaleen "Shemhamforash".


title: Julius Raab

text: Julius Raab (29. marraskuuta 1891 – 8. tammikuuta 1964) oli itävaltalainen Kansanpuolueen poliitikko. Hän toimi Itävallan liittokanslerina vuosina 1953–1961 ja puolueensa puheenjohtajana 1951–1960.


title: Julius Raab

text: Raabin ura alkoi Itävallan katolisessa nuorisoliikkeessä. Hän nousi parlamenttiin 1927 ja kauppa- ja kulkulaitosministeriksi 1938. Kansallissosialistien noustua valtaan Raab vetäytyi politiikasta, mutta palasi parlamenttiin sodan jälkeen. Vuonna 1953 Raab muodosti kansanpuolueen ja sosialidemokraattien kokoomushallituksen ja toimi sen johdossa vuoteen 1961 saakka.


title: Julius Raab

text: Raab oli ehdolla liittopresidentiksi vuonna 1963, mutta hävisi Adolf Schärfille.


title: Kaukasianlumikana

text: Kaukasianlumikana ("Tetraogallus caucasicus") on Kaukasuksella elävä kanalintu.


title: Kaukasianlumikana

text: Kauksianlumikana on 50-60 senttimetriä pitkä. Kaukasianlumikanalla on iso pää, paksu kaula ja pitkä pyrstö. Höyhenpuku on väriltään, harmaan, ruskean, valkoisen ja mustan kirjava. Kaulansivuilla on valkeat laikut ja niskassa on ruosteensävyä. Rinnalla on tummaa poikkijuovitusta. Siivillä on suuret valkeat laikut. Sukupuolet ovat muuten samannäköiset, mutta naaras on väriltään hieman himmeämpi ja sen niska ei ole niin punaruskea kuin koiraalla.


title: Kaukasianlumikana

text: Kaukasianlumikana on endeeminen laji, jota tavataan vain Kaukasuksella. Sitä tavataan Azerbaidžanin, Georgian ja Venäjän alueilla. Kannan kooksi arvioidaan 32-67 tuhatta pesivää paria. Kanta on pysynyt vakaana ja laji on luokiteltu elinvoimaiseksi.


title: Kaukasianlumikana

text: Kaukasianlumikanat elävät 2000-4000 metrin korkeudella kallioisella ja kivisellä paljakalla, jossa on vain vähäistä ja matalaa kasvillisuutta.


title: Kaukasianlumikana

text: Kaukasianlumikana on pesimäajan ulkopuolella seurallinen, mutta muodostaa vain pieniä parvia. Se on taitava ja kestävä kiipeilijä ja pystyy hyppimään vuorenrinteitä vaivattomasti ylös. Ravinnokseen kaukasianlumikana käyttää kasvinosia.


title: Fadeout

text: Fadeout on seinäjokelainen kokeellisen rockin yhtye, joka perustettiin vuonna 2001.


title: Fadeout

text: Laulaja Marko Pajulan yhtyeen kokoonpano vaihtui täysin vuonna 2006, ja yhtye alkoi soittaa rockmusiikkia entisen metallisemman soundin sijasta.


title: Terhi Matikainen

text:
Terhi Matikainen (s. 27. joulukuuta 1982 Pieksämäki)
on suomalainen laulaja, joka sijoittui toiseksi Seinäjoen Tangomarkkinoilla 2012. Hän asuu Jyväskylässä.


title: Terhi Matikainen

text:
Terhi julkaisi vuonna 2012 esikoisalbumin nimeltä Puhdasta Ilmaa (AXR Music Oy / Suomen Mediamusiikki Oy).
Julkaisemistilaisuus pidettiin Tähdet Meren Yllä- Tangoristeilyn aikana M/S Baltic Princessillä 18.11.2012


title: Terhi Matikainen

text: Helmikuussa 2013 Terhi teki Pieksämäellä ensimmäisen oman konsertin nimellä Puhdasta Ilmaa.


title: To Protect Our Way of Living

text: To Protect Our Way of Living on suomalaisen rockyhtyeen Fadeoutin esikoisalbumi. Se julkaistiin vuonna 2012 levymerkillä Secret Entertainment. Levyn miksaajana toimi Tim Palmer.


title: To Protect Our Way of Living

text: Kaikki kappaleet säveltänyt Topi Wiio sekä sanoittanut Marko Pajula.


title: Sentinels of the Sun

text: Sentinels of the Sun on suomalaisen metalliyhtyeen Morianin esikoisalbumi. Se julkaistiin vuonna 2007 levymerkillä Dynamic Arts Records.


title: Sentinels of the Sun

text: Albumi nousi Suomen virallisen listan sijalle 29.


title: Katenaatio

text: Katenaatio tarkoittaa kemiassa saman alkuaineen atomien sitoutumista toisiinsa kovalenttisilla sidoksilla pitkähköiksi ketjumaisiksi tai rengasmaisiksi molekyyleiksi.


title: Katenaatio

text: Katenaatio on erityisen tyypillistä hiilelle, mutta sitä esiintyy muillakin ryhmän 14 alkuaineilla, kuten piillä ja germaniumilla, sekä jossakin määrin muillakin alkuaineilla esimerkiksi rikillä. Orgaanisten yhdisteiden suuri lukumäärä johtuukin juuri hiiliatomien kyvystä sitoutua toisiinsa pitkiksi, usein haaraisiksikin ketjuiksi, joissa hiiliatomien välillä saattaa olla myös kaksois- ja kolmoissidoksia.


title: Katenaatio

text: Yksinkertaisimpia orgaanisia yhdisteitä, joissa hiiliatomit ovat katenoituneet, ovat alkaanisarjan hiilivedyt. Niiden molekyylikaava voidaan esittää muodossa CH, missä "n" on mielivaltainen positiivinen kokonaisluku. Ketjussa olevien hiiliatomien lukumäärälle ei tunneta ylärajaa. Myös pii ja germanium muodostavat vastaavanlaisia yhdisteitä, silaaneja ja germaaneja, mutta ne ovat selvästi vähemmän kestäviä kuin hiilivedyt, ja näiden sarjojen suurimolekyylisimmätkin tunnetut yhdisteet sisältävät vain 11 pii- tai 9 germaniumatomia. Samaan ryhmään kuuluvilla tinalla katenaatiota ei käytännössä esiinny eikä varsinkaan lyijyllä, joskin tinan ja vedyn yhdisteitä tunnetaan kaksi, joista toisessa, distannaanissa (SnH) on kaksi tina-atomia toisiinsa sitoutuneina.


title: Katenaatio

text: Muihin ryhmiin kuuluvista alkuaineista muun muassa rikki muodostaa vapaana alkuaineena esiintyessään ketjumaisia tai rengasmaisia molekyylejä, joista tavallisin on rengasmainen S.


title: Valokuoreet

text: Valokuoreet ("Platytroctidae" tai "Searsiidae") on sillikuorekalojen lahkoon kuuluva heimo. Eräissä lähteissä se luetaan kuuluvaksi kuorekaloihin. Valokuoreita tavataan syvistä vesistä kaikista valtameristä.


title: Valokuoreet

text: Valokuoreiden heimoon kuuluu 13 sukua ja noin 37 lajia. Ne ovat pienehköjä kaloja, jotka kasvavat noin 10–30 cm pitkiksi. Ruumiinrakenteeltaan valokuoreet ovat litteitä ja melko korkeita ja pitkulaisia kaloja. Tyypillisiä piirteitä ovat ruumiin valoa tuottavat elimet ja putkimainen elin, josta kala voi ruiskauttaa sinivihreää hohtavaa nestettä. Valokuoreiden silmät ovat melko kookkaat. Heimon kaloilla ei ole uimarakkoa ja eräiltä lajeilta puuttuvat rinta- ja vatsaevät. Väriltään valokuoreet ovat tyypillisesti ruskeita tai mustia.


title: Valokuoreet

text: Valokuorelajeja tavataan Atlantista, Intian valtamerestä ja Tyynestämerestä. Ne elävät syvissä vesissä, tyypillisesti noin 100–3 000 metrin syvyydessä merenpinnasta.


title: Ashen Empire

text: Ashen Empire on suomalaisen metalliyhtyeen Morianin toinen studioalbumi. Se julkaistiin vuonna 2012 levymerkillä Secret Entertainment.


title: Ashen Empire

text: Albumi nousi Suomen virallisen listan sijalle 41.


title: Viimeinen tuomio (maalaus)

text: Viimeinen tuomio on Michelangelon vuosina 1537–1541 maalaama fresko Sikstuksen kappelissa, Vatikaanissa. Freskon keskellä Kristus istuu valtaistuimellaan apostolien ja muiden pyhimysten ympäröimänä. Hänen tuomionsa on niin kauhistuttava, että hänen oikealla puolella istuva Maria kääntää katseensa muualle. Kristuksen vasemmalla puolella autuaat nousevat taivaaseen, kun taas oikealla puolella kadotukseen tuomitut putoavat syvyyksiin, missä alamaailman lautturi Kharon soutaa heitä Haadekseen.


title: Viimeinen tuomio (maalaus)

text: Vuonna 1533 paavi Klemens VII pyysi Michelangeloa koristamaan Sikstuksen kappelin suurta alttariseinää. Viisi vuotta aikaisemmin Rooma oli joutunut Kaarle V:n joukkojen ryöstämäksi. Elettiin myös aikaa, milloin Lutherin uskonpuhdistus alkoi levittäytyä. Paavi halusi muistuttaa maalauksella Jumalan rangaistusta ihmisten synneistä. Michelango aloitti työnsä vasta paavi Paavali III käskystä vuonna 1535. Töiden alta jouduttiin hävittämään vanhempia freskoja sekä muuraamaan umpeen kaksi alttarin yläpuolella ollutta ikkunaa. Seinää kallistettiin sisäänpäin, ettei pöly voisi laskeutua siihen. Michelangelo työskenteli freskon parissa seitsemän vuotta. Jo töiden alkuvaiheessa hän sai kritiikkiä alastomista ihmishahmoista. Yksi kritiikin esittäjistä oli paavin seremoniamestarina toiminut Biagio Da Cesena. Michelangelo maalasi oikeaan alakulmaan Minoksen, Helvetin tuomarin. Lihava, aasinkorvainen hahmo, jota käärme puree nivusista, kuvasi aikalaisten mielestä juuri Cesenaa. Kerrotaankin, että Cesena oli kannellut asiasta paaville, joka oli vastannut toimivaltansa päättyvän helvetin porteille.


title: Viimeinen tuomio (maalaus)

text: Freskon keskellä Jeesuksen vasemmalla puolella apostoli Bartolomeus kannattelee nyljetyn ihmishahmon nahkaa. Väitetäänkin, että tämä on Michelangelon omakuva.


title: Viimeinen tuomio (maalaus)

text: Viimeinen tuomio esiteltiin 31. lokakuuta vuonna 1541 ja se aiheutti heti närää kirkonmiehissä alastomilla ihmishahmoillaan. Michelangelon kuoleman jälkeen vuonna 1564 paavi Pius IV määräsi Daniele da Volterran peittämään Trentonin kirkolliskokouksen määräyksiä mukaillen freskon alastomat mieshahmot. Freskon entisöinti valmistui vuonna 1993. Entisöinnissä kävi ilmi, että muun muassa Jeesuksen lannevaate on itse Michelangelon maalaama. Entisöinnin aikana poistettiin osa lannevaatteista.


title: Luihin ja ytimiin

text: Luihin ja ytimiin on seuraavien teosten nimi:


title: Hormonikorvaushoito

text: Hormonikorvaushoito on lääketieteellinen hoitokeino naisten vaihdevuosien aikana. Sen tavoitteena on lieventää epämukavia tai elämänlaatua heikentäviä oireita, jotka aiheutuvat elimistön estrogeeni- ja progesteronihormonien määrän pienenemisestä.


title: Hormonikorvaushoito

text: Naisen normaali kuukautiskierto päättyy vaihdevuosiin ja viimeisiä luonnollisia kuukautisia kutsutaan menopaussiksi. Vaihdevuosien aikana naisen estrogeenintuotanto heikkenee. Hormonikorvaushoito korvaa elimistön estrogeenia ja vähentää puutoksesta aiheutuvia terveyshaittoja.


title: Hormonikorvaushoito

text: Yleensä hormonikorvaushoidossa käytetään ns. luonnollisia estrogeenejä, joista Suomessa tavallisimmin käytetty on estradioli. Estrogeenin kanssa käytetään keltarauhashormonia, joka estää estrogeenin aiheuttamaa kohdun limakalvon liiallista paksunemista ja siitä mahdollisesti aiheutuvaa kohdun runko-osan syöpää. Mikäli kohtu on poistettu, ei keltarauhashormonia tarvita.


title: Hormonikorvaushoito

text: Suurimmalla osalla naisista kuumat aallot vähenevät jo viikon kuluessa hoidon aloittamisesta. Unihäiriöt vähenevät parin viikon kuluttua ja väsymys, sydämentykytys sekä mielialan vaihtelut alkavat vähentyä 13 viikon kuluttua hoidon aloittamisesta. Limakalvojen kuivuus, kutina ja aristus lievittyvät muutamassa viikossa, kun limakalvo vahvistuu ja sen vastustuskyky tulehduksille paranee. Myös ihon kimmoisuus paranee ja sen kuivuus vähenee. Lisäksi hormonikorvaushoito estää luun mineraalikatoa.


title: Hormonikorvaushoito

text:
Estrogeenejä voidaan annostella tabletteina, geelinä tai laastareina, jolloin ne vaikuttavat kaikkialle elimistöön. Hormoneja voidaan annostella myös paikallisesti emätinvoiteina, -puikkoina tai – renkaina, jolloin vaikutuskin on vain paikallinen.
Jos naisella on kohtu tallella, estrogeenihoitoon täytyy liittää keltarauhashormoni kohdun runko-osan syövän riskin torjumiseksi. Tätä kutsutaan yhdistelmähoidoksi. On olemassa sekä jaksoittaista että jatkuvaa yhdistelmähoitoa. Eri estrogeeniyhdistelmät ja annokset selittävät osittain ristiriitaisia tutkimustuloksia.


title: Hormonikorvaushoito

text: Keltarauhashormoni voi aiheuttaa vuotoja, rintojen arkuutta tai mielialamuutoksia. Näistä haitoista voidaan päästä eroon annostelemalla keltarauhashormonia paikallisesti. Pelkkää estrogeenia suositellaan vaihdevuosioireiden hoitoon naisille, joilta on poistettu kohtu.


title: Hormonikorvaushoito

text: Hormonikorvaushoitoa määrätään usein lyhytaikaiseksi (1-2 vuotta, yleensä alle 5 vuotta) helpotukseksi vaihdevuosioireisiin. Nuoremmat naiset, joilla on todettu ennenaikaista munasarjojen vajaatoimintaa tai joilta on munasarja poistettu, voivat käyttää hormonikorvaushoitoa useita vuosia, kunnes saavuttavat iän, jossa luonnollisen menopaussin odotetaan alkavan.


title: Hormonikorvaushoito

text:
Jaksoittainen yhdistelmähoito
Jatkuvasti käytettävässä jaksoittaisessa yhdistelmähoidossa estrogeenia ja keltarauhashormonia sisältäviä tabletteja otetaan 28 päivän jaksoissa. Tablettien hormonipitoisuudet vaihtelevat sen mukaan, onko kyseessä matala- tai korkeampiannoksinen valmiste. Molemmat lievittävät yhtä tehokkaasti vaihdevuosioireita sekä säännöllistävät epäsäännölliset kuukautiset. Jaksoittaisessa hoidossa kuukautisten kaltaiset vuodot tulevat keltarauhashormonijakson jälkeen.


title: Hormonikorvaushoito

text:
Jatkuva yhdistelmähoito
Useat vaihdevuosi-ikäiset naiset haluavat päästä eroon kuukautisista. Näille naisille jatkuva eli vuodoton yhdistelmähoito on ihanteellinen, sillä oireet lievittyvät ja kuukautiset jäävät pois yleensä puolen vuoden sisällä hoidon aloittamisesta. Jatkuvassa yhdistelmähoidossa päivittäin otettavat tabletit sisältävät kiinteät annokset sekä estrogeenia että keltarauhashormonia. Jatkuvaa yhdistelmähoitoa ei suositella vaihdevuosien alkuvaiheen oireisiin. Sitä kannattaa kokeilla aikaisintaan vuoden kuluttua kuukautisten loppumisesta tai jos hoito aloitetaan vasta vanhempana esimerkiksi osteoporoosin estoon.


title: Hormonikorvaushoito

text:
Itse annosteltu estrogeenihoito
Vaihdevuosioireiden häviämiseen tarvittava päivittäinen estrogeeniannos vaihtelee huomattavasti. Uusin kehitteillä oleva tapa hormonikorvaushoidon toteutukselle on itseannostelu. Tällöin vaihdevuosioireista kärsivät naiset annostelevat sopivat hoitoannokset sivelemällä estrogeenigeeliä iholle, kunnes oireet häviävät.


title: Hormonikorvaushoito

text: Itse annostelun ansiosta on mahdollista löytää kullekin naiselle pienin mahdollinen estrogeeniannos ja käyttää sitä vain oireiden mukaan. Tällöin vaihdevuosioireet helpottuvat ja estrogeenihoitoon liittyvät sivuvaikutukset jäävät mahdollisimman pieniksi.


title: Hormonikorvaushoito

text:
Emättimeen annosteltava estrogeenihoito
Kaikki naiset eivät tarvitse, halua tai voi käyttää koko elimistöön vaikuttavia hormonihoitoja. Tällöin paras vaihtoehto estrogeenin puutteen aiheuttamiin intiimivaivoihin on emättimeen annosteltava, vain paikallisesti vaikuttava estrogeenihoito. Se riittää poistamaan paikalliset oireet, mutta ei vaikuta muihin vaihdevuosioireisiin, kuten kuumiin aaltoihin.


title: Hormonikorvaushoito

text: Paikallisen estrogeenihoidon ei ole todettu lisäävän rintasyövän, sepelvaltimotaudin, aivohalvauksen tai keuhkoveritulpan riskiä. Tämän takia paikallista estrogeenihoitoa suositellaan erityisesti niille, joilla tavalliseen hormonikorvaushoitoon liittyy tavallista enemmän riskejä.


title: Hormonikorvaushoito

text: Hormonikorvaushoidon vaikutuksista on tehty useita poikkileikkaus- ja joukkotutkimuksia, laajimmat niistä on suoritettu Yhdysvalloissa, Iso-Britanniassa ja Kiinassa. Demograafisesti tarkasteltuna suurin osa tutkimustuloksista koskee amerikkalaisia, vaihdevuosi-ikäisiä naisia ja heidän sairastuvuuttaan ja suurin osa tutkituista naisista on yli 60-vuotiaita.


title: Hormonikorvaushoito

text: Valtaosa hormonikorvaushoitoa koskevista tutkimuksista on kuitenkin yli 10 vuotta vanhoja ja kohdistuu naisiin, jotka ovat jo ohittaneet menopaussin. Tuorein kattava tutkimus keskittyi naisiin, jotka ovat juuri ohittaneet menopaussin. Tutkimuksessa tarkasteltiin hormonikorvaushoidon yhteyttä sydän- ja verisuonitapahtumiin sekä kuolemantapauksiin. 16 vuotta kestäneeseen tutkimukseen osallistui 1006 naista ja heidät satunnaistettiin hormonikorvaushoito- eli HRT-ryhmään (502 naista) sekä kontrolliryhmään (504 naista).


title: Hormonikorvaushoito

text: Seuranta-ajan päättyessä hormonikorvausryhmässä olleilla naisilla oli lähes puolta vähemmän sydäninfarkteja ja sydämen vajaatoimintaa kuin kontrolliryhmässä olleilla naisilla. Myös kuolleisuus oli selvästi pienempää hormonikorvaushoitoa saaneessa ryhmässä verrattuna kontrolliryhmään. HRT-ryhmässä ei myöskään todettu lisääntynyttä sairastuvuutta syöpään, aivohalvaukseen tai laskimotukoksiin.


title: Hormonikorvaushoito

text: Hormonikorvaushoidon kliininen käyttö alkoi 1950-luvulla. Hoidossa annettu estrogeeni tuotettiin raskaana olevien tammojen virtsasta. Aina vuoteen 1975 asti estrogeeniä käytettiin ilman täydentävää progesteronia tai progestiinia. Tuolloin tohtori Harry Zielin tekemä tutkimus Kaiser Permanenten tutkimuslaitoksella osoitti, että ilman progesteronia potilaiden riski sairastua endometriumsyöpään kasvoi. Tämän jälkeen progestiini lisättiin niiden naisten hormonikorvaushoitoon, joilta ei ollut poistettu kohtua. Lisäyksen tavoitteena oli pienentää kohdun limakalvon liikakasvun (endometrial hyperpalasia) sekä syövän esiintyvyyttä. Tätä jatkettiin mm. Womens Health Intiativen tutkimuksessa (WHI) vuonna 2002. Tosin WHI:n tutkimusryhmä, joka sai estrogeenin ja progesteronin yhdistelmähoitoa lopetettiin ennen aikojaan johtuen Data Monitoring Commiteen (DMC) havaitsemista terveydellisistä riskeistä. Myös vuonna 2004 DMC keskeytti WHI:n tutkimuksen, jossa hoidettiin estrogeenilla naisia, joiden kohtua on poistettu.


title: Kauniinhauta

text: Kauniinhauta on suomalaisen black metal -yhtyeen Mustan kuun lapsien toinen studioalbumi. Se julkaistiin vuonna 2003 levymerkillä Northern Sound Records.


title: Suruntuoja

text: Suruntuoja on suomalaisen black metal -yhtyeen Mustan kuun lapsien esikoisalbumi. Se julkaistiin vuonna 2002 levymerkillä Northern Sound Records.


title: 14 talvea

text: 14 Talvea – Mustan kuun lauluja 1993–2007 on suomalaisen black metal -yhtyeen Mustan kuun lapsien kokoelma-albumi. Se julkaistiin vuonna 2011 levymerkillä Roihu Records.


title: Charles Maurras

text: Charles Marie Photius Maurras (20. huhtikuuta 1868 Martigues – 16. marraskuuta 1952 Tours) oli ranskalainen kirjailija, runoilija ja poliittinen ideologi. Hän oli taantumuksellisen ja monarkistisen Action française -liikkeen johtava ajattelija ja integraaliseksi nationalismiksi kutsutun suuntauksen merkittävä edustaja. Maurrasin ajattelussa on myöhemmin nähty joitakin yhtymäkohtia fasismiin. Maurras kannatti monarkiaa sekä valtionkirkkoa käytännöllisistä syistä, sillä ne olivat hänen mukaansa välttämättömiä Ranskan yhtenäisyydelle kansakuntana.


title: Charles Maurras

text: Maurras oli lähtöisin rojalistisesta ja katolisesta perheestä Provencesta ja kävi katolista koulua Aix-en-Provencessa. Hän kuuroutui 12-vuotiaana sairauden seurauksena ja omistautui sen jälkeen kirjallisuudelle. Hänen varhaisiin innoittajiinsa kuuluivat antiikin suuret kirjailijat sekä ranskalainen runoilija Frédéric Mistral. Maurras muutti alaikäisenä Pariisiin vuonna 1886, julkaisi ensimmäisen artikkelinsa 17-vuotiaana ja alkoi pian työskennellä useille lehdille. Hän myös opiskeli Sorbonnen yliopistossa. Maurras perusti vuonna 1891 Jean Moréasin kanssa "l’école romane" -nimisen runoilijaryhmän, joka vastusti symbolismia ja kannatti pysyttelyä klassisen runouden ”selkeydessä”. Maurras vaati paluuta perinteisiin runomittoihin ja loppusointuihin, mutta hyväksyi osan uudemman runouden improvisoinnista ja epäsäännöllisyydestä. Hän kirjoitti paljon kirjallisuuskritiikkejä ja saavutti mainetta omalla kaunokirjallisella tuotannollaan 1890-luvulta alkaen.


title: Charles Maurras

text:
Poliittisilta mielipiteiltään Maurras esiintyi alkuun Ranskan maakuntien itsehallinnon puolustajana ja keskusjohtoisuuden arvostelijana. Hän oli yhteydessä Frédéric Mistralin perustamaan Félibrige-seuraan, jonka tavoitteena oli provencelaisen kulttuurin ja identiteetin sekä provensaalin kielen uudelleenherättäminen. Liikkeessä Maurrasia innosti sen henkinen ristiretki jo menetetyksi luullun asian puolesta. Hän vakuuttui siitä, että myös mennyt ajattelu ja poliittinen järjestelmä voitaisiin palauttaa samalla tavalla.
Koko Ranskaa kuohuttanut Dreyfus-skandaali teki Maurrasista lopullisesti vakaumuksellisen monarkistin ja tasavallan vastustajan. Maurras laati joulukuussa 1898 Ligue de la patrie française -järjestön nimissä armeijasta erotetun juutalaisen kapteenin Alfred Dreyfusin vastaisen julkilausuman, jonka allekirjoitti 100 000 ranskalaista, mukaan lukien useita Ranskan akatemian jäseniä. Samaan aikaan Maurras liittyi runoilija Maurice Pujon äskettäin perustamaan vielä radikaalimpaan järjestöön Ligue de l’action françaiseen, joka oli myös syntynyt Dreyfus-jutun innoittamana. Maurras oli kesäkuussa 1899 mukana perustamassa "Action française" -julkaisua, joka muutettiin 1908 päivittäin ilmestyväksi sanomalehdeksi. Action française kannatti kolmannen tasavallan väkivaltaista kumoamista ja sen tukijat käyttivät hyökkäilevää taktiikkaa. Maurras vaikutti myös Action françaisen nuorisosiiven, Camelots du Roin perustamiseen.


title: Charles Maurras

text: Maurras nimitettiin vuonna 1938 Ranskan akatemian jäseneksi Henri Robertilta vapautuneelle paikalle. 1930-luvun lopussa kommunismin pelko ajoi hänet myötäilemään pasifismia sekä kannattamaan Münchenin sopimusta. Toisen maailmansodan aikana hän asettui voimakkaasti tukemaan Vichyn hallitusta, minkä seurauksena hänet pidätettiin Ranskan vapauttamisen jälkeen syyskuussa 1944. Seuraavan vuoden tammikuussa hänet tuomittiin vihollisen kanssa tehdyn yhteistyön vuoksi elinkautiseen vankeuteen ja erotettiin Ranskan akatemiasta. Koko Action françaisen maine tahriintui niin pahasti saksalaismiehityksen aikana, että liike lakkasi toimimasta sodan jälkeen. Maurras vapautettiin Clairvaux’n vankilasta huonon terveyden perusteella vuonna 1952 ja hän vietti viimeiset aikansa sairaalassa Toursissa.


title: Charles Maurras

text: Maurras esitteli monarkistisen aatemaailmansa vuonna 1900 julkaisemassaan kirjassa "l’Enquête sur la monarchie". Maurrasin mukaan valtiollisten instituutioiden tuli palvella kansakunnan yhtenäisyyttä ja monarkia oli palautettava, sillä vain se kykenisi yhdistämään poliittisten kiistojen hajottaman Ranskan. Hänen hahmottelemaansa Action françaisen aatemaailmaan kuului valtion ja kansakunnan edun painottaminen, Ranskan vallankumouksen vapaus- ja tasa-arvo-oppien vastustaminen sekä historiallisiin instituutioihin ja verenperintöön perustuvan kansallisen yhteisön puolustaminen. Demokratia oli Maurrasin mukaan haitallista. Esseessään "L’Avenir de l’intelligence" hän väitti, että parlamentaariseen järjestelmään kuuluva kilpailu kansan suosiosta tuhoaisi älymystön riippumattomuuden ja pakottaisi päättäjät myymään itsensä rahavallalle. Ihanteena tulisi olla poliittisten erimielisyyksien vaientaminen ja kansalaismielipiteistä riippumaton valtiojohto.